107,985 saman dikeluarkan kepada pesalah trafik dalam Op Lancar

Sebanyak 107,985 saman dikeluarkan Polis Diraja Malaysia (PDRM) kepada pesalah trafik di seluruh negara, setakat kelmarin.

Semua saman tersebut melibatkan pelbagai kesalahan trafik sepanjang seminggu pelaksanaan 463 Op Lancar oleh PDRM.

Timbalan Pengarah (Penguatkuasaan/Kawalan Lalu Lintas/Pengurusan Saman) Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain, berkata polis turut menahan 190 individu dan menyita 112 kenderaan melalui operasi itu.

Beliau berkata, mereka yang ditahan termasuk 146 kerana memandu bawah pengaruh alkohol, samseng jalanan (22), parkir haram (enam) serta pemalsuan dokumen dan dadah (masing-masing lima).

“Operasi itu diadakan mulai 24 Disember lalu hingga esok, susulan sambutan Krismas pada 25 Disember yang menyebabkan aliran trafik meningkat dan berlaku kesesakan.

“Justeru bagi memastikan kelancaran lalu lintas, satu penugasan dan operasi dilaksanakan di lokasi strategik kerap berlaku kesesakan serta kemalangan.

“Tujuan OP Lancar ialah memastikan kelancaran lalu lintas, menentukan tindakan undang-undang kepada pesalah trafik, serta memberi keutamaan kepada penguatkuasaan undang-undang,” katanya dalam satu kenyataan hari ini.

Mengenai Op Khas sempena Tahun Baharu 2022 di seluruh negara semalam pula, Mohd Nadzri berkata, ia membabitkan 2,462 pegawai polis dengan kerjasama beberapa agensi, termasuk Jabatan Pengangkutan Jalan (JPJ), Agensi Antidadah Kebangsaan (AADK) dan Jabatan Alam Sekitar (JAS).

“JSPT melancarkan operasi khas itu bagi mengurangkan kadar kemalangan, terutama kes maut, selain memastikan pengguna jalan raya mematuhi peraturan lalu lintas dan pengawalan trafik mengikut prosedur operasi standard (SOP) keselamatan dikeluarkan Majlis Keselamatan Negara (MKN),” katanya.

Dalam pada itu, Mohd Nadzri berkata, PDRM menahan 2,692 individu melalui 1,249 Operasi Mabuk di seluruh negara, sepanjang tahun lalu.

Selain itu, katanya, sebanyak 3,017 Operasi Samseng Jalanan turut diadakan dalam tempoh sama yang menyaksikan sebanyak 24,293 saman kesalahan trafik dikeluarkan, selain 2,491 tangkapan dan 3,294 kenderaan disita.

“Saman itu meliputi kesalahan melanggar lampu isyarat merah membabitkan sejumlah 48,798 kenderaan meliputi 24,636 motosikal, kereta (19,180), lori (2,395), bas (76), kenderaan pacuan empat roda (1,699) dan lain-lain (812).

“Tindakan saman kerana melawan arus trafik turut diambil terhadap 385 kenderaan membabitkan 158 motosikal, kereta (171), lori (23), van (tiga), kenderaan pacuan empat roda (28) dan teksi (dua),” katanya.


Bukankah Rafizi sendiri menentang PM jadi menteri kewangan sebelum ini?

Kerajaan baharu Pakatan Harapan (PH)-Barisan Nasional (BN) yang dibentuk membelakangi janji yang pernah dibuat sebelum ini kepada rakyat dan melanggar prinsip perjuangan mereka sendiri.

Malahan Timbalan Presiden PKR, Rafizi Ramli sebelum ini yang bersungguh-sungguh menentang pelantikan seseorang Perdana Menteri (PM) memegang jawatan Menteri Kewangan tetapi kini boleh pula membuat pusingan U dan menyokong bossnya dilantik bagi jawatan tersebut, kata Ahli Parlimen Putrajaya Datuk Radzi Jidin.

“Pada 16 September 2015, Timbalan Presiden PKR, saudara Rafizi (Ramli) menulis di Facebook bahawa beliau telah memfailkan satu rang undang-undang (RUU) persendirian untuk menggubal satu akta yang menghalang seorang Perdana Menteri daripada melantik dirinya sebagai Menteri Kewangan.

“Selain itu di bawah janji 12 dalam manifesto Pakatan Harapan (PH) bagi PRU-14 (Pilihan Raya Umum Ke-14) bahawa Perdana Menteri tidak akan memegang jawatan menteri lain, terutamanya Menteri Kewangan,” katanya dalam satu kenyataan di hantaran Facebook.

Keputusan Datuk Seri Anwar Ibrahim melantik dirinya sebagai Menteri Kewangan juga dibimbangi menyebabkan selepas ini tiada lagi peranan semak dan imbang dalam kerajaan, kata Radzi lagi.

“Apabila Perdana Menteri menjadi Menteri Kewangan, maka tiada lagi fungsi semak dan imbang.

“Tindakan Perdana Menteri memegang jawatan Menteri Kewangan adalah satu tindakan yang amat terkebelakang dalam sudut tadbir urus sebuah negara,” katanya Radzi yang juga Naib Presiden Bersatu itu.

Mengulas lanjut, Radzi yang juga bekas Menteri Kanan Pendidikan berpendapat, perkara paling asas dalam sesebuah negara adalah mempunyai satu sistem tata kelola yang mantap dan kukuh.

Atas faktor itu, beliau menegaskan pendekatan itu bukan sahaja dapat melindungi bahkan memastikan wang kerajaan digunakan secara keseluruhan dengan cekap.

“Sebaliknya perkara prinsip dalam struktur pentadbiran yang telah elok dibentuk sebelum ini bila mana Perdana Menteri tidak memegang jawatan Menteri Kewangan, diketepikan.

“Di mana reformasi yang sentiasa dilaungkan? Adakah reformasi hanya slogan bila jadi pembangkang?” katanya.


PRU-15: Pejuang harap kerjasama parti lain, takut tanding sendirian

Parti Pejuang Tanah Air (Pejuang) tidak akan bertanding secara solo pada Pilihan Raya Umum Ke-15 akan datang, sebaliknya mengharapkan kerjasama dengan parti lain untuk berdepan lawan.

Perkara ini disahkan Presiden Pejuang Datuk Seri Mukhriz Mahathir selepas perasmian Pemukiman Pejuang Kelantan di Kota Bharu, hari ini.

Difahamkan, Pejuang memerlukan kerjasama parti lain setelah menyedari tidak mendapat sambutan orang ramai, khususnya apabila diperhatikan ketika Pilihan Raya Negeri (PRN) Melaka dan Johor.

Pada PRN Melaka yang berlangsung 20 November tahun lalu, Pejuang tidak menyertainya kerana tahu bahawa parti itu tidak mendapat sokongan pengundi.

Malah, parti itu beranggapan PRN berkenaan cuma mainan politik pihak tertentu, selain keadaan semasa negara yang masih berdepan penularan Covid-19 bukan masa terbaik untuk pilihan raya diadakan.

Namun, pada PRN Johor, Pejuang meletakkan 42 calon tetapi tidak memenangi satu pun kerusi Dewan Undangan Negeri (DUN) yang dipertandingkan.

Malah majoriti dalam kalangan calonnya hilang wang pertaruhan. Undian paling rendah diperoleh Pejuang difahamkan di Bukit Naning di mana calonnya, Datuk Ibrahim Shafe’e hanya mendapat 86 undi.

Mengulas lanjut, Mukhriz dilaporkan berkata pihaknya sudah mengadakan perbincangan secara tidak rasmi dengan beberapa parti sama ada dalam kerajaan, pembangkang dan parti-parti yang berkecuali.

“Kemungkinan besar kita tidak akan sertai PRU-15 dengan berseorangan. Jadi kita memang dah bincang dengan beberapa parti termasuk parti kerajaan, pembangkang dan parti yang tidak menyokong mana-mana pihak (berkecuali).

“Perbincangan itu dibuat secara tidak formal dan perbincangan formal akan diadakan dalam masa terdekat. Kita terbuka untuk kerjasama ini, baik dari segi gabungan atau pakatan literal,” katanya lagi.

Bagaimanapun menurut Ahli Parlimen Jerlun itu, kerjasama antara Pejuang dengan mana-mana parti untuk berdepan PRU-15 belum dimuktamadkan.


Calon PM UMNO beri bayangan hanya yang setia akan jadi calon

Calon perdana menteri, Datuk Seri Ahmad Zahid Hamidi yang disebut-sebut memberi bayangan hanya mereka yang setia kepada UMNO akan tercalon dalam pilihan raya umum nanti.

Presiden UMNO itu berkata apabila tiba pada fasa untuk memilih calon yang akan bertanding faktor yang penting akan diambilkira adalah kesetiaan individu tersebut kepada parti.

“Jika sampai pada tahap untuk memilih calon nanti, keutamaan kami ialah kesetiaan kepada parti,” katanya dipetik dalam wawancara bersama Utusan Online hari ini.

Zahid berkata pemilihan calon kali ini tidak semata-mata mereka mempunyai peluang kemenangan yang tinggi dan maklumat sudah dikumpul bagi menilai tahap kesetiaan seseorang calon itu kepada UMNO.

“Kita mempunyai maklumat yang cukup lengkap untuk menilai seseorang itu bukan hanya seorang calon.

“Kita tidak lagi mahu jika mereka mempunyai tahap kemenangan yang tinggi mereka akan jatuh dan lari dari parti serta kita tidak harus terperangkap dalam situasi itu,” katanya lagi.

Berakhirnya Perhimpunan Agung UMNO 2020 hujung minggu baru-baru ini, perpecahan dalaman parti secara jelas berlaku apabila wujud kumpulan dalam UMNO yang tidak sehaluan dengan Presiden sehingga ada yang mengkritiknya secara terbuka.


PAC masih perlu dapatkan kebenaran JPM bagi nyahklasifikasi laporan ‘land swap’

Kebenaran daripada Jabatan Perdana Menteri (JPM) diperlukan untuk dinyahklasifikasi laporan projek kontroversi ‘land swap’ atau penswastaan untuk memajukan tanah membabitkan Kementerian Pertahanan, kata Jawatankuasa Kira-Kira Wang Negara (PAC).

Pengerusi PAC, Datuk Mas Ermieyati Samsudin berkata, laporan ’land swap’ Kementerian Pertahanan itu masih diklasifikasikan sebagai dokumen di bawah Akta Rahsia Rasmi (OSA) dan memerlukan kebenaran kerajaan untuk sebarang tindakan selanjutnya.

‘Land Swap’ adalah projek kerajaan yang dibina dan disiapkan oleh dana pemaju swasta dan sebagai balasan kerajaan akan membuat bayaran balik secara tanah ganti atau bayaran ansuran secara pajakan tanah.

Katanya, Jawatankuasa Siasatan Tadbir Urus, Perolehan dan Kewangan Kerajaan (JKSTUPKK) terletak di bawah JPM dan selepas ia dibubarkan semua laporannya diserahkan kepada JPM.

“Disebabkan itu laporan ini bukan milik Kementerian Pertahanan kerana ia diklasifikasikan sebagai OSA oleh JKSTUPKK di bawah JPM bukan kementerian berkenaan.

“Buktinya, apabila PAC Penggal Parlimen ke-14 memohon supaya laporan JKSTUPKK berhubung Perolehan Projek Pembinaan Kapal Tempur Pesisir Pantai (LCS) dan Sistem Penguatkuasaan Automatik (AES), jabatan yang menyahklasifikasi kedua-dua laporan ini ialah JPM bukan Kementerian Pertahanan atau Kementerian Pengangkutan, walapun kedua-dua isu ini bukan di bawah JPM,” menurut laporan BH.

Terdahulu, Mas Ermieyati berkata kerajaan perlu menyahklasifikasi laporan projek kontroversi ‘land swap’ membabitkan tanah milik Kementerian Pertahanan supaya pihaknya dapat meneliti semula isu berkenaan.

Beliau berkata, laporan ‘land swap’ itu satu-satunya dokumen yang belum dinyahklasifikasi, daripada tiga laporan siasatan dijalankan JKSTUPKK yang dibubarkan.

Menteri Pertahanan, Datuk Seri Mohamad Hasan ketika diminta mengulas pula berkata, laporan itu sudah dinyahsulit supaya semua pihak tahu mengenai kerugian dan bayaran yang ditanggung oleh kerajaan.

Mengulas lanjut, Mas Ermieyati berkata, beliau juga sudah memohon surat kepada Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said Rabu lalu, supaya laporan berkenaan dinyahklasifikasi.

“Ini adalah proses dan prosedurnya dan PAC sentiasa menghormati kedaulatan undang-undang, tambahan pula jawatankuasa ini adalah Jawatankuasa Pilihan Dewan Rakyat dan saya mahu semua proses dan prosedur dipatuhi bagi mengelak perkara berbangkit pada masa depan.

“Bagaimanapun PAC menyambut baik kenyataan Menteri Pertahanan, Datuk Seri Mohamad Hassan bahawa kementeriannya sudah menyahklasifikasi milik JKSTUPKK,” katanya lagi.

Beliau yang juga Ahli Parlimen Masjid Tanah, berkata walaupun PAC ada menyimpan laporan itu tetapi sekiranya kerajaan membenarkan ia dinyahklasifikasi, PAC akan memuat naik laporan itu di laman web PAC.

“Malah selepas ia dinyahklasifikasi barulah PAC akan membuat keputusan sama ada prosiding berhubung tukaran tanah MINDEF ini akan diadakan atau tidak,” katanya.


Parlimen Seremban: Khairy tak peduli ramalan Anthony Loke

Khairy Jamaluddin enggan mengulas kenyataan Setiausaha Agung DAP Anthony Loke berhubung kerusi Parlimen Seremban yang dicadangkan untuk ditandingi Menteri Kesihatan itu pada Pilihan Raya Umum Ke-15 (PRU-15).

Ahli Parlimen Rembau itu enggan mengulas kemungkinan beliau bertanding di Seremban pada PRU akan datang.

Ketika ditanya wartawan untuk mengulas kenyataan Anthony Loke, Khairy berkata: “Tak payahlah.”

Khairy berkata demikian pada sidang media selepas menyaksikan memorandum persefahaman (MoU) antara Penyelidikan Klinikal Malaysia, Novartis Malaysia dan Hospital Umum Sarawak (SGH) di Kuching hari ini (5 September 2022).

Terdahulu Anthony Loke yang juga Ahli Parlimen Seremban berkata kerusi itu akan menjadi antara yang paling panas pada PRU-15 jika Khairy bertanding di sana.

Semalam, Khairy berkata beliau bersedia menyerahkan kerusi Parlimen Rembau Timbalan Presiden UMNO Datuk Seri Mohamad Hasan, sambil menambah bahawa dalam senario terburuk beliau tidak akan bertanding pada PRU-15 akan datang.

Khairy, yang menjadi Ahli Parlimen Rembau sejak 2008, membayangkan kemungkinan tidak bertanding dalam ucapannya pada majlis menandatangani MoU di SGH.

“Selagi saya menjadi Menteri Kesihatan anda, dan jika saya mempunyai umur yang lebih panjang sebagai Menteri Kesihatan anda selepas apa-apa yang berlaku selepas ini, saya akan sedaya upaya dan berjuang untuk anda supaya anda mendapat apa yang sepatutnya,” katanya menurut The Star.

Beliau bercakap mengenai keperluan untuk melakukan lebih banyak lagi usaha menambah baik kemudahan penjagaan kesihatan, khususnya di kawasan luar bandar yang terdapat klinik usang.

“Di klinik pertama yang saya pergi, bangunan selepas bersalin tidak lagi selamat untuk digunakan.

“Dan jangan bercakap tentang kuarters itu. Saya rasa ini memalukan,” katanya mengenai lawatannya ke tiga klinik di bahagian Samarahan dekat Kuching, hari ini.

Sebelum ini, Mohamad yang juga Ketua UMNO Bahagian Rembau, berkata beliau mahu bertanding pada PRU-15 tetapi setakat ini enggan mendedahkan kerusi Parlimen mana.

Khairy dalam satu program di Kuala Lumpur sebelum ini, dilaporkan mengesahkan beliau tidak akan bertanding di Parlimen Rembau pada PRU-15.

Keputusan itu dibuat selepas beliau diarah mengosongkan kerusi berkenaan oleh Mohamad yang mahu bertanding di Parlimen Rembau, selain mempertahankan kerusi Dewan Undangan Negeri (DUN) Rantau yang disandangnya sejak 2004.

Khairy mengakui terpaksa akur dengan arahan itu walaupun tidak pernah bersedia untuk bertanding di mana-mana kawasan Parlimen lain, memandangkan sudah lebih 20 tahun berpolitik di Rembau.

Susulan itu, Pemuda UMNO Bahagian Seremban mencadangkan supaya Khairy yang juga Timbalan Ketua Bahagian Rembau bertanding di Parlimen Seremban sebagai alternatif.

Bagaimanapun, sumber yang rapat dengan Khairy berkata cadangan itu adalah langkah untuk membunuh kerjaya politik Menteri Kesihatan itu, kerana Seremban adalah kubu kuat DAP.

Untuk rekod, kerusi Parlimen Seremban disandang Anthony Loke yang kini Setiausaha Agung DAP sejak tiga penggal lalu bermula pada PRU-12 hingga yang terakhir pada PRU-14 mengalahkan calon MCA, dan PAS.

Dalam ketiga-tiga PRU itu undi yang diperoleh Anthony Loke sentiasa meningkat iaitu memperoleh 48 peratus pada 2008, 52 peratus (2013) dan 60 peratus (2018).


Polis kenal pasti mayat dua remaja dalam MPV mewah

Polis mengenal pasti identiti dua mayat yang ditemukan di dalam sebuah kenderaan pelbagai guna (MPV) jenis Toyota Alphard di ruang parkir sebuah kondominium di Cheras, Ahad lepas.

Ketua Polis Daerah Cheras ACP Muhammad Idzam Jaafar berkata mangsa dikenali sebagai Ahmad Danish Hakeem Hanafiah dan Akmalharith Damia Zainul masing-masing berusia 19 tahun.

“Saya sahkan identiti mereka telah dikenal pasti dan polis masih menyiasat kes berkenaan,” katanya menurut Bernama.

Sementara itu, mengulas mengenai bagaimana kenderaan itu boleh berada di kawasan parkir berkenaan walaupun kedua-dua mereka bukan penghuni kondominium terbabit, Muhammad Idzam berkata kawasan parkir itu terbuka kepada awam.

“Mana-mana individu yang datang ke residensi (kondominium) berkenaan boleh meletakkan kenderaan di parkir tersebut tetapi ia lengang dan jarang digunakan walaupun sudah siap dua tahun lepas. Hanya kereta mangsa yang berada di lokasi berkenaan, di sudut hujung berdekatan dinding ketika ia ditemukan.

“Kereta itu dipercayai dipandu oleh seorang daripada remaja itu. Ia berdasarkan rakaman kamera litar tertutup di kawasan parkir terbabit yang merakamkan MPV itu masuk ke lokasi, namun tiada pergerakan keluar masuk melibatkan kedua-dua si mati,” katanya.

Dua remaja yang dilaporkan hilang oleh keluarga masing-masing ditemukan di dalam sebuah MPV di ruang parkir bawah tanah sebuah kondominium di Bandar Sri Permaisuri, Cheras di sini, Ahad lepas.


Aktivis media sosial disoal siasat enam jam kritik kerajaan PH-BN

Aktivis media sosial Haniff Abdul Rahim disoal siasat Suruhanjaya Komunikasi dan Multimedia (SKMM) selama lebih enam jam kerana dituduh membuat hantaran media sosial mengkritik kerajaan.

Menurutnya tindakan kerajaan Pakatan Harapan-Barisan Nasional (PH-BN) dianggap sebagai tidak selaras dengan hak kebebasan bersuara yang dilaungkan pemimpin politik sekarang.

Katanya, kerajaan melaungkan konsep madani namun hak bersuara, mengkritik dan memberi komen semakin disekat.

“Kita ditekan untuk tidak bersuara bagi menampakkan kerajaan hari ini membela nasib rakyat. Saya memberi kerjasama kepada pihak polis dan SKMM,” katanya pada satu hantaran di Facebooknya.

Menurutnya beliau merasakan agak lucu apabila dituduh melabel dan memburukkan kerajaan, sedangkan banyak isu melibatkan jenayah di internet yang sepatutnya diberi perhatian agensi terlibat.

“Judi haram dalam talian, porno, masalah internet yang perlu diberikan keutamaan kerajaan, bukan menyekat hak-hak kami untuk bersuara.

“Insya-Allah saya akan terus melawan kezaliman! Tidak dilupakan kepimpinan Pemuda PAS Ustaz Fadhli Shaari dan Afnan Hamimi yang bersuara melibatkan sekatan aktivis media sosial untuk menyatakan pandangan.

“Saya akan terus menyampaikan kebenaran dan tidak sedikit gentar untuk bersuara,” ujarnya.

Ketua Dewan Pemuda PAS Malaysia, Ahmad Fadhli Shaari pada sidang media di Parlimen semalam membantah tindakan pihak berkuasa terbabit.

Katanya, notis dikeluarkan Suruhanjaya Komunikasi dan Multimedia Malaysia (MCMC) kepada Mohd Haniff supaya hadir memberi keterangan di Balai Polis Bandar Hilir.

Kata beliau tindakan itu menyekat kebebasan bersuara anak muda.

“Jika ini tindakan yang diambil kerajaan, kita menyeru anak muda supaya jangan menghentikan usaha untuk terus menyampaikan suara yang dijamin dalam sistem demokrasi di negara kita,” katanya. – Harakah


Belanja RM400 juta pun Kerajaan PKR Selangor gagal tangani Covid-19?

Pada November 2020, Kerajaan PKR Negeri Selangor dengan bangga mengumumkan peruntukan besar bernilai RM400 juta untuk menangani penularan pandemik Covid-19, tapi apa gunanya dengan peruntukan bersaiz besar itu tapi kes setiap hari masih tinggi di negeri maju itu.

Malah, pelantikan bekas Menteri Kesihatan, Datuk Seri Dr Dzulkefly Ahmad sebagai Pengerusi Selangor Task Force for COVID-19 (STFC) yang sudah genap setahun lebih pun nampaknya tidak memberi sebarang kesan, nampak lebih macam makan gaji buta sahaja.

Menteri Besar Selangor Datuk Seri Amirudin Shari juga tidak tahu apa yang sedang dilakukannya, sampai masalah katil tidak cukup di hospital negeri pun gagal ditangani.

Exco Kesihatan Kerajaan Selangor, Dr Siti Mariah Mahmud sebelum ini pada 9 November tahun lalu berkata sebanyak RM2.96 juta dibelanjakan dalam melaksanakan saringan komuniti di kawasan zon merah, persoalannya hampir semua di negeri itu kini berada dalam zon merah.

Hampir semua daerah di Selangor berada dalam zon merah, bagaimanapun warga Selangor mahu melakukan ujian saringan pun tidak tahu kewujudan pusat saringan komuniti yang diwar-warkan oleh kerajaan negeri.

Terbaharu, ibu negeri Selangor, Shah Alam kini hampir menjadi zon perang apabila semua lokaliti penduduk di kawasan tersebut mencatatkan peningkatan kes jangkitan virus membunuh itu.

“Sehingga kini Selangor terus menjadi negeri yang mencatat kes tertinggi dalam negara (4140 kes) dan Shah Alam sebanyak 941 kes. Kita tidak mahu, Shah Alam sebagai Bandaraya Pendidikan menjadi pusat penyebaran Covid-19 pula!

“Kami menyeru Kerajaan PKR Selangor mengambil langkah segera untuk membendung penularan ini. SELangkah yang gagal, jangan pula warga Shah Alam menjadi mangsa!” kata Perikatan Nasional Shah Alam (PKN) dalam satu kenyataan.

Ketua PKN Shah Alam, Dr Afif Bahardin menyifatkan kerajaan negeri gagal menangani kes penularan Covid-19 malah gagal mengambil tindakan segera bersepadu khususnya daripada wakil rakyat di negeri tersebut yang hanya tahu menyalahkan Kerajaan Pusat dalam isu menangani penularan wabak itu.

“Kerajaan Negeri Selangor juga jangan asyik menyalahkan Kerajaan Pusat sedangkan Kerajaan Negeri lah yang bertanggungjawab terhadap peningkatan ini kerana tidak adanya tindakan segera yang bersepadu serta proaktif dari ADUN, Ahli Parlimen malah Kerajaan Negeri sendiri.

“Sebagai seorang doktor perubatan, saya ingin menasihati warga Shah Alam supaya sentiasa menjaga kebersihan diri dan elakkan keluar rumah sekiranya tidak perlu,” katanya lagi.

Setiap hari apabila statistik jangkitan Covid-19 diumumkan Kementerian Kesihatan Malaysia (KKM), Selangor menjadi juara dalan senarai semua negeri dengan jumlah kes tertinggi setiap hari.

Bekas Menteri Kesihatan, Dr Dzulkefly yang sepatutnya menjalankan tugas memantau, mengawasi serta memberikan pendidikan kepada rakyat Selangor berhubungi Covid-19 pun tidak tahu apa yang sedang beliau lakukan.

Yang kita tahu, Dr Dzulkefly hanya akan menyalahkan Kerajaan Pusat setiap kali kes meningkat dan jika peruntukan RM400 juta boleh diluluskan tanpa perlu nasihat Kerajaan Pusat, mengapa semua tindakan untuk menangani Covid-19 perlu menunggu Kerajaan Pusat?


Kematian akibat serangan Zionis Israel meningkat kepada 181 orang

Di sebalik kecaman masyarakat antarabangsa, rejim pengganas Israel terus melancarkan serangan udara tanpa henti ke atas rakyat Palestin di Semenanjung Gaza dan Tebing Barat yang diduduki secara haram sejak 1967.

Sehingga Ahad, jumlah kematian akibat serangan rejim Zionis itu di Semenanjung Gaza sahaja meningkat kepada 181 orang, termasuk 31 wanita dan 52 kanak-kanak, lapor agensi berita Anadolu.

Serangan dan pengeboman ke atas Semenanjung Gaza bermula Isnin lalu berterusan hingga ke malam tadi dan hari ini.

Dalam satu kenyataan, Kementerian Kesihatan Palestin di Gaza berkata, 26 rakyat Palestin, termasuk 10 wanita dan lapan kanak-kanak terbunuh dalam serangan udara rejim pengganas Israel sejak malam tadi.

Jumlah kecederaan meningkat kepada 1,225 orang, kata kementerian itu.

Sementara itu, pegawai perhubungan Kementerian Arab dan Turki, Enver Ataullah berkata, serangan itu menyebabkan kemusnahan besar-besaran, dan jumlah kematian menyebabkan bilik mayat mula penuh.

Ketegangan mula memuncak di Baitulmaqdis Timur hingga ke Semenanjung Gaza selepas pejuang Palestin berikrar mengambil tindakan balas terhadap pencerobohan Masjid Al-Aqsa dan penempatan Sheikh Jarrah oleh rejim Israel.

Rejim Israel menduduki Baitulmaqdis Timur, di mana terletaknya Masjid Al-Aqsa, secara haram ketika perang Arab-Israel pada 1967. Rejim itu kemudian memperluaskan penjajahan ke atas seluruh Baitulmaqdis pada 1980 sedangkan masyarakat antarabangsa tidak mengiktirafnya. – Agensi


Dulu nak gerak solo, sekarang Zahid hilang keyakinan kekuatan parti

Pengakuan Datuk Seri Ahmad Zahid Hamidi bahawa Barisan Nasional (BN) sanggup bekerjasama dengan mana-mana parti atau gabungan untuk membentuk kerajaan majoriti selepas Pilihan Raya Umum ke-15 (PRU-15), mencerminkan ketidakyakinannya terhadap kekuatan BN.

Pengerusi Perikatan Nasional (PN) Tan Sri Muhyiddin Yassin berkata sebaliknya PN menyertai PRU-15 dengan keyakinan yang kukuh bahawa gabungan ini akan dapat membentuk kerajaan.

Presiden Bersatu itu berkata tumpuan kini adalah untuk mendapatkan sokongan daripada pengundi.

“Kami tidak tahu keputusannya, tetapi kami berazam untuk berjuang hingga ke akhirnya,” katanya kepada pemberita selepas melawat pengundi di kawasan Jitra di kawasan Parlimen Kubang Pasu, hari ini (8 November 2022).

Bekas Perdana Menteri itu berkata keyakinannya datang daripada perpaduan yang ditunjukkan antara parti komponen PN, khususnya selepas proses penamaan calon PRU-15.

Menurut Muhyiddin lagi PN terbukti menjadi satu-satunya gabungan yang tidak mengalami kejatuhan teruk dari segi sokongan selepas hari penamaan calon berbanding apa yang berlaku dalam BN dan PH.

“Inilah kestabilan yang kami tawarkan kepada pengundi dalam tinjauan ini,” katanya.

Tambahnya, ini mungkin disebabkan hasil ikatan yang kukuh dalam kalangan pemimpin PN daripada Bersatu, PAS dan Parti Gerakan Malaysia (Gerakan).

Muhyiddin berkata kenyataan dibuat Zahid itu menunjukkan beliau tidak yakin untuk membentuk kerajaan sendirian, sekali gus bermakna tidak percaya BN akan menang besar.

“Itu pandangan beliau (Zahid). Mari kita hadapi pilihan raya umum dahulu tanpa terlalu risau dengan keputusannya.

“Setakat ini, saya menjangkakan dan berharap akan ada gelombang kuat untuk mencuci segala sampah politik dalam negara termasuk BN dan Pakatan Harapan (PH).

“Oleh itu, saya tidak boleh meramalkan bahawa kita akan memerlukan lebih banyak kerusi (untuk membentuk kerajaan) atau kita bersedia untuk bekerjasama (dengan gabungan lain).

“Kenyataan Presiden UMNO itu menggambarkan beliau tidak yakin dengan kemampuan mereka untuk membentuk kerajaan.

“Dia tak yakin untuk membentuk kerajaan, tetapi pada masa sama, dia kata mereka (BN) akan membentuk kerajaan. Pada saya, itu adalah hak beliau untuk berkata demikian,” katanya

Semalam, Zahid berkata BN terbuka untuk bekerjasama dengan mana-mana parti atau gabungan, bukan hanya dengan PH, sekiranya parti itu gagal membentuk kerajaan majoriti selepas PRU-15.

Beliau berkata selain bekerjasama dengan Pengerusi PH Datuk Seri Anwar Ibrahim, BN mungkin juga bekerjasama dengan pemimpin politik dalam Gabungan Rakyat Sabah, Gabungan Parti Sarawak dan parti lain, serta gabungan lain untuk mewujudkan kestabilan politik di negara ini.


Bagi UMNO, pendedahan skandal LCS dipertikai kerana Pengerusi PAC dari DAP

Skandal isu kapal tempur pesisir (LCS) yang didedahkan dalam laporan Jawatankuasa Kira-Kira Wang Negara (PAC) mengejutkan rakyat, sudah RM6 bilion dibelanjakan tetapi tidak ada satu kapal pun sudah disiapkan.

Beberapa pendedahan penting melibatkan skandal kapal tak siap didedahkan kepada umum, antaranya RM400 juta digunakan untuk membayar hutang syarikat dan bukan digunakan untuk kegunaan pembinaan kapal, lebihan kos projek berjumlah RM1.4 bilion, kerajaan pimpinan UMNO-Barisan Nasional (BN) tidak menghiraukan permintaan Panglima Tentera Laut Diraja Malaysia berhubung penukaran reka bentuk kapal dan beberapa isu lain yang berbangkit.

Laporan PAC itu dikeluarkan selepas sesi prosiding dijalankan melibatkan pihak yang terlibat dalam pembinaan kapal tersebut.

Untuk rekod, projek itu diluluskan pada 2011 semasa era pentadbiran BN-UMNO, ketika itu Datuk Seri Najib Razak menjadi Perdana Menteri dan Presiden UMNO, Datuk Seri Ahmad Zahid Hamidi pula memegang jawatan Menteri Pertahanan.

Terdapat usaha disebelah blok pembangkang yang cuba mengaitkan dua pemimpin utama UMNO itu dalam skandal LCS tersebut, Timbalan Presiden PKR Rafizi Ramli antara yang paling ke depan dalam menekan Najib berhubung pembinaan kapal tersebut.

Bagaimanapun, Setiausaha Agung UMNO, Datuk Seri Ahmad Maslan dilihat keberatan untuk menerima pendedahan yang dibuat dalam laporan PAC tersebut hanya kerana Pengerusinya, Wong Kah Woh dari parti DAP.

Bagi Ahmad atau dikenali Mat Maslan, laporan PAC hanya akan diterima telus dan benar jika pengerusinya datang daripada UMNO sahaja.

“Pada sayalah, apa yang berlaku ini perlu ditubuhkan RCI barulah kita akan menapat maklumat yang tepat dan tidak dipengaruhi oleh sentimen politik.

“Apabila pengerusi daripada DAP mengumumkan keputusan berkenaan, maka kita tidak akan dapat mengelak daripada sudut pandangan orang bahawa isu ini dipolitikkkan sebab jawatankuasanya semua orang politik.

“Tetapi kalau RCI jawatankuasanya bukan orang politik malah daripada pelbagai latar belakang, jadi saya kira saranan oleh Pemuda UMNO semalam mengenai wajar ditubuhkan RCI perlu diperhalusi dan umumkan segera,” katanya dipetik laporan UMNO Online.

Untuk rekod, cadangan penubuhan RCI datang daripada Bersatu yang mendesak supaya ia dibentuk bagi merungkai kepincangan dalam skandal kapal tak siap itu.

Malah, Bersatu sendiri sudah menyerahkan memorandum kepada Yang di-Pertuan Agong di Istana Negara pada Rabu bagi mendesak RCI ditubuhkan untuk merungkai kepincangan dalam pembinaan kapal Tentera Laut Diraja Malaysia (TLDM) itu.

Menurutnya Ahmad, skandal kapal tak siap itu dimanipulasikan pembangkang ekoran menyedari pilihan raya umum (PRU) bakal disegerakan tidak lama lagi.

“Sebelum ini dengan kenaikan harga barang… kemudiannya ini dapat dikawal manakala harga ayam pun dah stabil malah dilihat semakin stabil. Ingatkan hari itu ianya adalah bom atom sebelum pilihan raya tetapi ada satu perkara lain iaitu berkaitan kapal LCS ini.

“Jadi pada saya untuk menyelesaikan, saya kira tidak perlu diberikan kepada orang politik…. Macam PAC semua orang politik tidak kiralah daripada parti mana sekali pun. Pengerusinya daripada DAP akan lihat daripada sudut kepentingan politik dan jangan mahu berbohonglah… oleh itu RCI sewajarnya ditubuhkan,” tambahnya lagi.

PAC dalam laporannya baru-baru ini mendedahkan projek LCS diberikan oleh kerajaan kepada syarikat Boustead Naval Shipyard (BNS) secara rundingan terus, dan kerajaan telah membayar sejumlah RM6.083 bilion untuk projek LCS, namun tiada sebuah kapal LCS pun yang disiapkan.


Enam maut nahas di Genting

Enam maut selepas van persiaran yang dinaiki pelancong dari Pulau Pinang terbabit nahas di Kilometer 4.8 di laluan turun Genting Highlands – Kuala Lumpur, tengah hari tadi.

Jabatan Bomba dan Penyelamat Malaysia (JBPM) Pahang dalam kenyataan memaklumkan pihaknya menerima panggilan kecemasan mengenai kemalangan itu pada jam 1.15 tengah hari.

Menurut kenyataan itu, seramai 14 individu menaiki van berkenaan terdiri daripada 12 wanita dan dua lelaki.

Van terbabit dipercayai terbabas mengakibatkan enam daripada penumpang maut di lokasi.

“Pasukan bomba mengeluarkan mangsa yang tersepit dengan menggunakan peralatan penyelamatan.

“Mangsa yang cedera diserahkan kepada pihak Kementerian Kesihatan (KKM) untuk dihantar ke hospital bagi menerima rawatan lanjut,” katanya.

Katanya, kes diserahkan kepada pihak polis untuk tindakan lanjut.

Difahamkan mangsa yang meninggal dunia terdiri daripada lima wanita dan seorang lelaki.

Mereka yang menaiki van dikatakan kumpulan pelancong dari Pulau Pinang dan selesai mengunjungi Genting Highlands.

Lapan mangsa yang cedera dikejarkan ke Hospital Bentong dan Hospital Kuala Lumpur.


Kes harian baharu Covid-19 semua negeri di bawah paras 1,000

Semua negeri hari ini sekali lagi merekodkan jumlah kes harian Covid-19 di bawah paras 1,000, dengan tertinggi dicatatkan Selangor sebanyak 756 kes berbanding 1,078 kes semalam.

Kali terakhir semua negeri merekodkan kes harian di bawah empat angka ialah pada 18 Oktober lalu dengan Selangor mencatat jumlah tertinggi sebanyak 800 kes.

Bagaimanapun statistik dalam tempoh 24 jam sehingga 12 tengah hari tadi menunjukkan kes baharu di Kelantan, Terengganu, Pahang dan Kuala Lumpur meningkat sedikit berbanding semalam.

Dalam tempoh itu Kelantan merekodkan 596 kes baharu berbanding 469 semalam, diikuti Terengganu (298 baharu, 277 semalam); Pahang (256 baharu, 252 semalam); dan Kuala Lumpur (176 baharu, 162 semalam).

Hanya Labuan yang tidak mencatat kes baharu hari ini.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan seramai 7,414 pesakit Covid-19 disahkan sembuh dalam tempoh 24 jam sehingga 12 tengah hari tadi.

Katanya angka itu menjadikan kumulatif sembuh sejak awal tahun lalu meningkat kepada 2,334,783 kes atau 95.8 peratus daripada keseluruhan 2,436,498 kes positif yang dikesan.

Beliau juga memaklumkan daripada 4,782 jangkitan baharu hari ini, 15 melibatkan kes import, termasuk dua individu bukan warganegara, manakala 4,767 lagi adalah kes tempatan yang turut membabitkan 192 bukan warganegara Malaysia.

Katanya, daripada jumlah kes baharu hari ini, hanya 96 pesakit melibatkan kategori 3, 4 dan 5, manakala selebihnya adalah kategori 1 dan 2.

Seramai 607 pesakit dimasukkan ke unit rawatan rapi dengan 300 daripadanya memerlukan alat bantuan pernafasan.

Sementara itu, Dr Noor Hisham juga memaklumkan enam lagi kluster baharu Covid-19 dikesan menjadikan keseluruhannya 5,728 kluster dengan 5,200 telah ditamatkan dan 528 lagi masih aktif.

Kluster baharu hari ini melibatkan tiga di tempat kerja, dua berkaitan pendidikan, dan satu kluster komuniti yang dikesan di Kubang Pasu, Kedah melibatkan 15 individu daripada 16 yang disaring.

Dua kluster tempat kerja dikesan di Johor iaitu masing-masing di Pontian melibatkan 16 individu daripada 79 yang disaring dan Muar seramai sembilan daripada 24 individu yang disaring.

Satu lagi kluster tempat kerja dikesan di Pasir Puteh, Bachok dan Kota Bharu, Kelantan melibatkan enam individu daripada 16 saringan yang dijalankan.

Dua kluster institusi pendidikan dilaporkan di Merbok, Kedah melibatkan 18 individu daripada 179 saringan, dan di Sepang serta Gombak, Selangor membabitkan sembilan individu daripada 111 yang disaring.


Kes Guan Eng: Nazri Aziz akui terima RM500k tapi untuk baiki sekolah

Bekas Menteri Pelancongan, Datuk Seri Nazri Aziz memberitahu beliau berkawan dengan Pengarah Consortium Zenith Beijing Urban Construction Group Sdn Bhd (CZBUCG), Datuk Zarul Ahmad Mohd Zulkifli, sejak 1990-an lagi.

Membacakan pernyataan saksi dalam kes rasuah bekas Ketua Menteri Pulau Pinang Lim Guan Eng di Mahkamah Sesyen Kuala Lumpur hari ini, veteran UMNO itu memberitahu beliau tidak mempunyai hubungan rapat dalam urusan perniagaan mahupun politik.

Namun, katanya Zarul pernah menyuarakan hasratnya untuk bertemu ‘orang yang berkuasa’ di Pulau Pinang bagi melaksanakan projek di negeri berkenaan.

“Saya tidak pasti bila beliau berkata demikian. Saya mengambil inisiatif menghubungi Lim dan memaklumkan kepadanya ada seseorang yang mahu menemuinya,” katanya.

Pertemuan antara Lim dan Zarul berlaku di Hotel Shangri-La, Kuala Lumpur, pada awal Januari 2011. Lim dan Zarul kemudian sekali lagi berjumpa di sebuah restoran Itali di Kuala Lumpur pada Mac 2011.

Ahli Parlimen Padang Rengas itu juga memberitahu beliau tidak pernah menerima wang daripada Zarul sebagai balasan memperkenalkannya kepada Guan Eng bagi mendapatkan apa-apa projek di Pulau Pinang.

Sebaliknya, beliau berkata, Zarul yang pernah memberikan wang kepada beliau untuk disumbangkan kepada sekolah-sekolah agama di daerah Pattani, Selatan Thailand.

Menjawab soalan Timbalan Pendakwa Raya Wan Shaharuddin Wan Ladin, Nazri berkata, beliau mula mendapatkan sumbangan untuk sekolah-sekolah agama di Pattani sejak 1990-an.

Saksi pendakwaan ke-14 itu beliau berasal dari Hulu Perak dan berketurunan Pattani kerap mengadakan lawatan di daerah itu dan mendapati sekolah-sekolah agama di sana dalam keadaan daif.

Nazri memberi keterangan pada perbicaraan Guan Eng atas pertuduhan pindaan menggunakan kedudukannya untuk menerima suapan wang RM3.3 juta sebagai tindakan membantu syarikat milik Zarul dilantik melaksanakan projek itu yang bernilai RM6.3 bilion.

Tertuduh didakwa melakukan perbuatan itu di antara bulan Januari 2011 dan Ogos 2017 di Pejabat Ketua Menteri Pulau Pinang, Tingkat 28, KOMTAR.

Perbicaraan di hadapan Hakim Azura Alwi bersambung esok.


Pengguna media sosial tak lagi percaya tuduhan dana judi selepas kena kencing

Kerajaan Pakatan Harapan (PH) dan Barisan Nasional (BN) nampaknya begitu gigih memainkan isu dana judi sebagai bahan utama kempen dalam Pilihan Raya Umum di Padang Serai dan Tioman.

Usaha kerajaan PH-BN itu yang cuba memberi imej buruk kepada parti lawan Perikatan Nasional (PN) nampaknya tidak dapat mempengaruhi rakyat selepas sedar dikencing secara terang-terangan apabila UMNO menyokong Datuk Seri Anwar Ibrahim dan DAP untuk membentuk kerajaan.

Isu dana daripada syarikat judi dicetuskan sendiri oleh Perdana Menteri (PM) Ke-10 yang menyerang pihak lawan tanpa mengemukakan bukti terhadap tuduhan tersebut.

Kemudiaan, anak muridnya yang baharu dilantik menjadi Timbalan Perdana Menteri (TPM) Datuk Seri Ahmad Zahid Hamidi pula menyambut dakwaan tersebut dengan menyokong tuduhan dibuat oleh cikgunya tersebut.

“Saya syak duit itu untuk membiayai aktiviti terutama membeli pengaruh dalam pilihan raya umum lalu,” katanya dipetik laporan Utusan Malaysia hari ini.

Bagaimanapun, pengguna media sosial membalas di ruangan komen dengan sinis tidak lagi mempercayai dakwaan dibuat oleh Zahid tersebut kerana sudah serik ditipu sebelum ini.

“Walaupun ramai tak percaya dan kecam kata-kata Dato..percayalah, saya pun sama,” kata pengguna Facebook menggunakan nama Akmal Hamat di ruangan komen Utusan.

“Pandainya berkata-kata. Yang pusing itu ini cam mana pula?” kata pengguna Facebook Dozo Hamdan.

“Wak ni mcm sindir diri sendiri saja. Jangan lupa wak kes mahkamah belum selesai ya. Kami nak tengok keputusan mahkamah,” kata pengguna Facebook, Rosli Ahmad.

Untuk rekod, Zahid sebelum ini juga didakwa Setiausaha Agung UMNO, Datuk Seri Ahmad Maslan pernah bersumpah atas nama Allah menafikan akan bekerjasama dengan Anwar dan DAP selepas Pilihan Raya Umum Ke-15 (PRU-15).

Bagaimanapun selepas PRU-15, Zahid sebaliknya bertemu dengan Anwar dan bersetuju untuk membentuk kerajaan bersama.

Zahid juga memainkan peranan utama untuk mengheret Ahli Parlimen UMNO-Barisan Nasional (BN) untuk menyokong cikgunya itu menjadi PM Ke-10.


Kerjasama UMNO dengan PH-DAP, Zahid kata Allah tentukan

Pembentukan kerajaan campuran Pakatan Harapan (PH)-Barisan Nasional (BN) adalah kerana ketentuan Allah, kata Datuk Seri Ahmad Zahid Hamidi.

Timbalan Perdana Menteri tersebut itu juga sebelum ini pernah didakwa Setiausaha Agung UMNO, Datuk Seri Ahmad Maslan pernah bersumpah tidak akan menyokong Datuk Seri Anwar Ibrahim sebagai calon Perdana Menteri dan bekerjasama dengan DAP dan PH.

Presiden UMNO itu berkata, UMNO-BN menjadi penentu kepada pembentukan kerajaan campuran dengan PH dan Allah menentukan jumlah majoriti yang diperoleh bagi memastikan Anwar dapat dilantik sebagai Perdana Menteri Ke-10.

“Tanpa kami sombong atau rasa berbesar hati… tapi kita (BN) telah tentukan bahawa tanpa 30 (kerusi) ini, yang 82 (PH) takkan terbentuk kerajaan.

“Kita lihat Allah tentukan bahawa 82 campur 30, cukuplah 112 (kerusi minumum) untuk kita bentuk kerajaan,” katanya dipetik laporan Malaysiakini.

Untuk rekod, UMNO-BN mengalami kekalahan terburuk dalam sejarah apabila hanya berjaya memenangi 30 sahaja pada Pilihan Raya Umum Ke-15 (PRU-15) lalu dan memilih untuk menyertai serta menyokong kerajaan campuran bersama dengan PH-DAP.

Sejurus menyertai kerajaan diterajui Datuk Seri Anwar Ibrahim yang juga cikgunya menyaksikan Zahid dilantik sebagai pemimpin kedua tertinggi dalam kerajaan walaupun umum mengetahui kes mahkamah yang sedang dihadapinya.

Berbeza dengan pentadbiran terdahulu, Zahid tidak mendapat sebarang tempat dalam barisan Kabinet kerajaan kerana mempunyai kes pendakwaan yang masih dalam perbicaraan di mahkamah, tetapi apabila bersama kerajaan PH pula berjaya mendapat tempat dalam pentadbiran.

Walaupun dikritik teruk, Anwar tidak menghiraukan perkara tersebut dan masih bertegas untuk melantik Zahid dalam kerajaannya.


Perkahwinan politik PH-BN, UMNO mendapat laba besar dan DAP perlu akur

UMNO mendapat laba dan untung paling besar hasil perkahwinan politik antara Pakatan Harapan (PH) dan Barisan Nasional (BN) selepas pembentukan kerajaan pusat.

Bukan sahaja UMNO diberikan jawatan Timbalan Perdana Menteri walaupun hanya memenangi jumlah kerusi Parlimen paling rendah, malah pelbagai jawatan bakal diberikan kepada ketua bahagian dan cawangan parti itu selepas ini.

Malah keputusan pilihan raya di Parlimen Padang Serai dan Dewan Undangan Negeri (DUN) Tioman membuktikan manfaat diperoleh UMNO selepas calon PH tewas di Padang Serai sementara UMNO pula berjaya mempertahankan kerusi mereka di Tioman.

Walaupun memperoleh majoriti tipis di Tioman, namun ia adalah petanda jelas UMNO sebenarnya kembali pulih daripada kecederaan selepas kalah teruk dalam Pilihan Raya Umum Ke-15 (PRU-15) lalu.

Hasil bantuan PH yang menjalinkan kerjasama untuk membentuk kerajaan campuran, UMNO yang dilihat sudah tempang kembali mendapat tongkatnya untuk berjalan semula.

Perdana Menteri Datuk Seri Anwar Ibrahim pada awal-awal lagi sudah tunduk dengan tuntutan UMNO sehingga terpaksa memberi jawatan Timbalan Perdana Menteri (TPM) kepada anak muridnya, Datuk Seri Ahmad Zahid Hamidi.

Langkah memberi jawatan tertinggi kepada kluster mahkamah atau kleptokrat mendapat tentangan kuat daripada penyokong PH sendiri, malah kumpulan sivil yang sebelum ini menyokong Anwar yang kononnya mahu membawa reformasi dalam kerajaan juga mengkritik keras keputusan tersebut.

Anwar mengabaikan nasihat mereka yang sebelum ini menyokongnya, lantikan Zahid sebagai TPM hanya semata-mata mahu kekal berkuasa sebagai kerajaan melanggar prinsip perjuangan yang mereka sendiri laungkan.

Keputusan pilihan raya Padang Serai dan Tioman amat signifikan kerana ia adalah mesej awal menunjukkan walaupun UMNO berdepan kritikan kerana bersama PH dan DAP, tetapi mereka masih dapat mempertahankan kerusi yang dimenangi sebelum ini semasa PRU-14 lalu.

Bagaimanapun, lain ceritanya bagi PKR apabila gagal mempertahankan kubu kuat mereka yang dimenangi selama tiga penggal berturut-turut dan mengalami kekalahan yang memalukan meskipun sudah menjadi kerajaan persekutuan.

Terdapat perbezaan dikalangan penyokong PH dengan UMNO kerana prinsip dan ideologi yang tidak sama, bagi penyokong tegar PH langkah untuk bersama UMNO-BN adalah sama sekali melanggar prinsip dan tidak bermaruah.

Pengundi tegar PH tidak seperti UMNO-BN yang hanya memikirkan kuasa dan jawatan, perbezaan ini menjadi punca kepada kekalahan di Padang Serai kerana maruah penyokong PH tidak boleh dijual dengan mudah kepada kumpulan kleptokrat.

Di Tioman, pengundi UMNO-BN khususnya sangat takut sekiranya mereka membuat pilihan dengan menyokong calon Perikatan Nasional (PN) kerana bimbang akan kehilangan jawatan dan peruntukan dari kerajaan negeri kepada penduduk setempat tersebut.

Jika kerusi Dewan Undangan Negeri (DUN) dimenangi parti lawan, sudah pastinya kerajaan negeri yang ditadbir BN-PH bersama DAP tidak akan menyalurkan peruntukan kepada penduduk di Tioman selepas ini dan mereka akan rugi banyak.

Namun, hasil keputusan dua pilihan raya ini akan memberi tekanan kepada DAP kerana sudah pastinya UMNO merasakan mereka abang besar dalam kerajaan campuran yang dibentuk ketika ini.

Tiada pilihan buat DAP dan mereka perlu tunduk kepada setiap permintaan dan arahan daripada UMNO selepas ini, malah daripada awal-awal lagi pun DAP udah tunduk dan diam membisu tidak menentang lantikan Zahid sebagai TPM kerana bimbang hilang sokongan majoriti dalam kerajaan pusat.

DAP juga pastinya bimbang jika pemimpin UMNO membuat onar seperti dalam kerajaan terdahulu, menarik sokongan terhadap Perdana Menteri sehingga tumbang kerajaan secara tiba-tiba angkara Zahid.

Selepas ini, tidak mustahil juga DAP akan berdiam diri sekiranya pemimpin UMNO yang sedang berdepan pertuduhan di mahkamah diberikan keistimewaan dan terlepas daripada hukuman.

DAP walaupun memenangi kerusi Parlimen terbanyak kini hanya sekadar menjadi parti pak angguk yang hidung dicucuk mengikut setiap arahan bos mereka, hilang sudah prinsip dan pendirian yang selama ini mereka perjuangkan selepas tidur sekatil dengan UMNO-BN.


Zahid tawar diri jadi calon PM selepas singkir Muhyiddin

Teka-teki nama Ketua Pembangkang Datuk Seri Anwar Ibrahim tidak dinamakan dalam surat akuan diutus UMNO kepada Yang di-Pertuan Agong akhirnya terjawab selepas difahamkan Presiden, Datuk Seri Ahmad Zahid Hamidi menawarkan dirinya sebagai calon Perdana Menteri (PM) baharu.

Sumber dalaman UMNO mendedahkan Zahid membuat tawaran tersebut semasa pertemuan rahsia dengan kem Ahli Parlimen (MP) menyokongnya, ia juga selari dengan pengakuan Setiausaha Agung, Datuk Seri Ahmad Maslan yang Zahid sudah bersumpah tidak akan bekerjasama dengan Anwar dan DAP.

Malah, susulan tawaran sebagai Perdana Menteri itu juga berjaya menyakinkan dua menteri untuk meletak jawatan, Datuk Seri Shamsul Anuar Nasarah dan Datuk Seri Noraini Ahmad baru-baru ini yang pada awalnya keberatan untuk mengikut keputusan parti.

“Inilah sebabnya mengapa pemimpin-pemimpin seperti Noraini Ahmad dan Shamsul Anuar Nasarah sanggup letakkan jawatan mereka dalam kerajaan,” kata sumber dipetik berkata dalam sebuah portal.

Terdahulu, Agenda Daily juga melaporkan berhubung sumpah Zahid yang didedahkan oleh MP Pontian semasa pertemuan yang diadakan secara tertutup.

Sumber itu berkata Zahid berikrar meyakinkan ahli-ahli Parlimen dari GPS, PAS dan Bersatu bagi meningkatkan jumlah sokongan supaya UMNO dapat “kembali menjadi pengemudi induk dalam kerajaan”.

Dalam pada itu, Timbalan Presiden UMNO, Datuk Seri Mohamad Hasan juga dalam satu kenyataan menggesa supaya Majlis Tertinggi dan MP UMNO supaya bersatu menyokong Zahid, ia walaupun tidak menyatakan secara langsung merujuk kepada usaha untuk mengangkat Zahid sebagai PM tetapi menurut sumber Mohamad boleh menjadi orang tengah untuk mendamaikan dua kem yang berbeza pendapat dalam UMNO itu.

Menurut seorang lagi sumber berkata Zahid kini ragu-ragu sama ada Anwar akan dapat menggugurkan kes mahkamah terhadapnya kerana DAP yang berada dalam gabungan Pakatan Harapan (PH).

“Zahid juga tahu Anwar tidak boleh buat sesuka hati bebaskan dia kerana pemimpin dalam DAP seperti Tony Pua tidak akan berdiam diri,” kata sumber itu lagi.

Zahid sengaja dilihat senada dengan blok parti pembangkang khususnya dengan Anwar untuk menimbulkan retorik kerajaan gagal dan menderhaka, sebaliknya niat utamanya adalah bagi mendesak Tan Sri Muhyiddin Yassin meletak jawatan dan dirinya ditabalkan sebagai PM.

Gerakan menjatuhkan kerajaan PN dilihat semakin giat dijalankan mutakhir ini kerana Zahid bakal berhadapan perbicaraan di mahkamah pada 24 Ogos nanti.

Pada masa ini UMNO hanya mempunyai 38 kerusi Parlimen. Beliau memerlukan sokongan daripada parti-parti lain dalam PN untuk menubuhkan kerajaan baharu yang akan dipayungi UMNO.

Menurut sumber dalaman UMNO, kem Zahid sedang giat memujuk MP PN untuk menyokong beliau sebagai PM menjelang Parlimen dibuka pada September ini.

Walau bagaimanapun, perancangan Zahid untuk mendapatkan sokongan majoriti dengan sokongan daripada MP PN dilihat sukar dicapai.

Muhyiddin difahamkan dikatakan bertegas dengan pendirian Bersatu untuk tidak bersekongkol dengan ‘kluster mahkamah’.


Polis patut cari masa lain laksana waran tangkap trafik, bukan musim raya

Polis Diraja Malaysia (PDRM) digesa mencari masa lain untuk menahan pengguna jalan raya yang memiliki waran tangkap lampau atau saman tertunggak berkaitan kesalahan trafik, bukannya ketika musim perayaan.

Bekas Menteri di Jabatan Perdana Menteri Datuk Zaid Ibrahim itu membuat gesaan demikian susulan pengumuman PDRM pada Selasa lalu yang akan menahan pengguna jalan raya dikesan memiliki waran tangkap lampau sepanjang Op Selamat bermula 29 April hingga 8 Mei depan.

Menerusi Twitter hari ini, Zaid mempersoalkan tindakan PDRM yang merancang gerakan berkenaan ketika musim perayaan.

“Selalunya pada musim perayaan, apabila pengguna jalan raya terperangkap dalam kesesakan yang teruk, ketika itu polis membuat sekatan jalan.

“Berapa banyak lagikah hukuman yang mesti ditanggung oleh pemandu kenderaan kita?

“Tidak bolehkan saman mereka dipos atau cari masa lain untuk menahan mereka? Ini hari raya tuan IGP (Ketua Polis Negara),” tulisnya.

Selasa lalu, Timbalan Ketua Polis Negara, Datuk Razarudin Husain dipetik berkata, sepanjang tempoh 10 hari Op Selamat, individu yang memiliki waran tangkap akan dibawa ke balai polis berhampiran manakala yang memiliki saman tertunggak pula akan diminta menjelaskan saman mereka.

Katanya lagi, polis akan mengoptimumkan penggunaan alat pengesanan had laju ‘In-Car Radar’ di sepanjang lebuh raya dan jalan raya utama sepanjang Op Selamat itu.

Pengguna media massa juga sebelum ini mendesak PDRM lebih bertimbang rasa ketika melaksanakan operasi itu, malah ada sesetengah yang mempertikaikan tindakan yang tidak diambil ketika musim perayaan kaum lain.


Mengimbas kembali peristiwa Langkah Sheraton

Saya tertarik dengan satu pandangan revisionis tentang Langkah Sheraton, yang mengemukakan bahawa kononnya Datuk Seri Anwar Ibrahim dijemput untuk menyertai rampasan kuasa bagi membentuk sebuah kerajaan Melayu, tetapi beliau telah menolak tawaran itu kerana syaratnya DAP perlu ditolak.

Mungkin pandangan tersebut bertujuan untuk memberi ingatan kepada pimpinan DAP supaya bersyukur dan tidak mempersoalkan tindakan Datuk Seri Anwar berunding dengan Datuk Seri Zahid Hamidi dan Datuk Seri Najib Razak dari UMNO. Kita boleh bersetuju untuk tidak bersetuju tentang inisiatif PKR untuk membentuk kerajaan melalui rundingan dengan ‘kluster mahkamah’.

Tetapi adalah lebih baiik ia dilakukan tanpa mengubah sejarah.

Pada 1 Julai 2019, tidak lama selepas tersebarnya rakaman yang didakwa melibatkan aksi seks Datuk Seri Azmin Ali, seorang penyokong Azmin bertemu dengan saya dan memberitahu bahawa DAP perlu memilih antara Anwar dan Azmin, dan bersedia menerima akibat jika tidak memilih Azmin.

Saya memberitahunya bahawa DAP mempunyai tanggungjawab untuk memastikan peralihan kuasa antara Tun Dr Mahathir Mohamad dan Datuk Seri Anwar Ibrahim berlangsung secara lancar.

Pada Oktober 2019, cubaan rampasan kuasa oleh Datuk Seri Hamzah Zainuddin, Datuk Seri Hishammuddin Hussein dan Azmin Ali telah dipintas dan tidak berjaya dilakukan.

Pada waktu itu, sentimen perkauman dibangkitkan untuk menampilkan DAP sebagai parti pengganas, komunis dan sebuah parti perkauman yang mesti dibuang daripada kerajaan.

Rancangan mereka adalah untuk membawa 17 Ahli Parlimen UMNO dari kumpulan Hishammuddin, 18 Ahli Parlimen PAS dan 18 Ahli Parlimen GPS, berjumlah 53 untuk menggantikan Ahli-ahli Parlimen DAP (42 orang) dan Amanah (11 orang), juga 53 jumlahnya.

Dengan membuang DAP dan Amanah, mereka tahu bahawa mereka membuang bilangan yang diperlukan untuk memastikan Anwar menjadi Perdana Menteri. Tanpa sokongan DAP dan Amanah untuk membolehkan Anwar menjadi PM, Azmin percaya dan yakin bahawa dia boleh mengambil alih PKR.

Terus ke Januari dan Februari 2020, pimpinan DAP dan Amanah giat memujuk penyokong Anwar dan Dr Mahathir untuk menyejukkan suhu politik dan memastikan peralihan kuasa berlaku dengan jayanya antara kedua-dua tokoh tersebut selepas persidangan APEC pada November.

Dalam mesyuarat Majlis Presiden pada 21 Februari 2020, Azmin secara terbuka berkempen supaya Dr Mahathir terus bertugas sehingga hujung penggal, sementara pemimpin DAP dan Amanah, termasuk saya, berhujah dengan penuh semangat supaya gabungan Pakatan Harapan terus berpegang kepada peralihan kuasa daripada Mahathir kepada Anwar selepas APEC. Rakaman audio yang tersebar jelas membuktikan bagaimana DAP dan Amanah membela Anwar, dengan masing-masing menanggung risikonya.

DAP kekal setia menyokong kerajaan Mahathir-Anwar/Anwar-Mahathir demi memastikan peralihan kuasa berlaku dengan lancar, dan sebuah kerajaan dibentuk dengan jayanya.

Sepanjang minggu selepas Langkah Sheraton dari 23 ke 29 Februari, saya terlibat dalam banyak mesyuarat dan pertemuan bersama lingkaran dalaman Anwar, dan setiap daripadanya saya punyai rekod dan nota peribadi.

Idea untuk menjemput Anwar untuk membentuk kerajaan tanpa DAP tidak pernah bangkit, kerana tujuan asal utama Langkah Sheraton adalah untuk mengeluarkan Anwar daripada sifir terbabit. – 22 Mac 2021.


Berapa kerusi UMNO dapat dalam PRN tiga negeri pimpinan PH?

Kerjasama politik antara UMNO dan Pakatan Harapan (PH), terutama DAP, bakal teruji dalam enam pilihan raya negeri (PRN) yang akan diadakan dalam tempoh beberapa bulan akan datang, kata penganalisis politik dan isi-isu semasa.

Malah, Datuk Dr Ahmad Faris Abdul Halim tidak menolak kemungkinan PRN di Kedah, Kelantan, Terengganu, Pulau Pinang, Selangor dan Negeri sembilan, akan mewujudkan perpecahan lebih besar di dalam UMNO.

Beliau juga tidak menolak kemungkinan akan berlaku penghijrahan besar-besaran ahli akar umbi UMNO kepada Perikatan Nasional menjelang PRN itu.

Dr Ahmad Faris berpendapat cabaran paling utama hubungan kerjasama itu adalah soal pembahagian kerusi yang akan ditandingi masing-masing oleh UMNO dan parti-parti komponen PH terdiri daripada PKR, DAP dan AMANAH.

“Kerjasama politik UMNO dan PH masih belum teruji. Ujian pertama pada enam PRN tidak lama lagi. Cabaran utama adalah soal pembahagian kerusi.

“Berapakah agihan kerusi UMNO terutama di Selangor, Negeri Sembilan dan Pulau Pinang yang diterajui oleh PH?

“Perasaan tidak puas hati dalam kalangan pemimpin bahagian dan akar umbi UMNO akan wujud sekiranya bilangan kerusi terutama kerusi tradisional yang ditandingi UMNO tidak lagi mencalonkan ahli UMNO,” katanya menulis di Utusan.

Dr Ahmad Faris juga berpendapat UMNO akan dilihat mempunyai peranan lebih kecil dalam PRN enam negeri itu.

“Ini akan menjadi titik tolak perpecahan yang lebih besar kepada UMNO yang berkemungkinan penghijrahan besar-besaran pemimpin dan ahli UMNO kepada PN,” katanya.

Beliau juga mempersoalkan sama ada pengundi Melayu akan menerima pendekatan UMNO dan Barisan Nasional (BN) bekerjasama dengan PH yang turut dianggotai DAP.

“Selain itu, adakah pengundi Melayu akan menerima pendekatan kerjasama UMNO/BN dengan PH yang dianggotai DAP?

“Kecurigaan pengundi Melayu terhadap DAP sukar dibendung disebabkan tindak tanduk parti tersebut serta UMNO selama ini telah menindoktrinasi dalam pemikiran orang Melayu yang DAP adalah musuh orang Melayu.

“(Jelas) gabungan atau jajaran politik baharu akan melemahkan UMNO,” tambahnya.


Badan pemikir terus pertikai lawatan Anwar ke Arab Saudi yang gagal

Lawatan Perdana Menteri, Datuk Seri Anwar Ibrahim ke Arab Saudi bulan lalu yang mana beliau tidak disambut oleh pemimpin tertinggi negara itu amat pelik.

Ketua Pegawai Eksekutif Institut Iris, Syed Ahmad Israa Syed Ibrahim berkata, ini kerana Malaysia dan Arab Saudi setelah sekian lama mempunyai hubungan bilateral yang baik dan melaksanakan pelbagai siri pertemuan signifikan sebelum ini.

Syed Ahmad sehubungan itu berkata, Anwar sebagai seorang ketua negara, sepatutnya disambut oleh ketua negara yang dilawati dan bukannya mana-mana pegawai tidak setaraf dengan status beliau.

“Ketika Dr Mahathir Mohamad menjadi PM pada 2019, Mazlee Malik, menteri pendidikan ketika itu pun dapat berjumpa dengan Raja Salman untuk berbincang mengenai hubungan antara Malaysia dan Saudi dalam pendidikan.

“Malaysia dan Arab Saudi ada banyak hubungan strategik seperti dalam isu minyak, pengurusan haji dan sebagainya.

“Tetapi apabila Anwar pergi, nampaknya perkara yang dibincangkan adalah perkara yang tidak strategik dan tak dapat pun berjumpa dengan Raja Arab Saudi,” katanya menurut MalaysiaNow.

Lawatan perdana menteri ke Arab Saudi antara 22 hingga 24 Mac lalu menimbulkan persoalan apabila beliau tidak bertemu dengan Putera Mahkota Mohammed Bin Salman yang juga merangkap perdana menteri negara itu.

Bagaimanapun Setiausaha Politik Perdana Menteri Ahmad Farhan Fauzi dalam satu kenyataan kemudian menjelaskan kerajaan Arab Saudi meminta lawatan tersebut dilanjutkan supaya pertemuan antara dua pemimpin negara itu dapat dilaksanakan.

Kenyataan itu turut menyatakan permintaan tersebut terpaksa ditolak memandangkan Anwar perlu menghadiri majlis berbuka puasa bersama Yang di-Pertuan Agong Sultan Abdullah Sultan Ahmad Shah selain dijadual berkunjung ke Kemboja dan China.

Institut Iris merupakan badan pemikir yang menghimpunkan peneliti-peneliti dalam bidang hubungan antarabangsa.

Bagaimanapun, Syed Ahmad berkata, walaupun lawatan Anwar ke negara lain selepas Arab Saudi dianggap berjaya, beliau masih perlu memberi penjelasan penuh kerana kunjungan itu mewakili rakyat Malaysia secara menyeluruh.

“Apabila perkara itu berlaku, memang bermakna ada masalah, jadi perlu ada penjelasan yang baik.

“Ini bahagian yang ramai keliru, tetapi saya rasa beliau akan elak daripada menjelaskan perkara ini”

“Tak mungkin Wisma Putra tidak tahu jadual pergerakan pemimpin negara yang dikunjungi kerana ia adalah protokol dan tanggungjawab mereka mengetahui segala butiran sebelum PM mencecah bumi sana,” kata Syed Ahmad.

Syed Ahmad bagaimanapun berpandangan bahawa lawatan ke Arab Saudi itu merupakan kehendak Anwar sendiri.


RoS belum beri keputusan pindaan perlembagaan UMNO: S/U Agung

Jabatan Pendaftaran Pertubuhan (RoS) belum memberi keputusan berhubung permohonan pindaan Perlembagaan UMNO, menurut Setiausaha Agung UMNO Datuk Seri Ahmad Maslan.

Bagaimanapun, beliau positif RoS akan meluluskan permohonan pindaan perlembagaan parti itu, yang diputuskan dalam Perhimpunan Agung UMNO Khas pada 15 Mei lepas.

“Saya kira adalah hak mereka untuk ambil sedikit masa lagi. Sukacita ingin dinyatakan bahawa segala prosedur telah diikuti dan saya menanti dengan fikiran positif bahawa kelulusan akan diperolehi,” katanya menerusi hantaran di Twitter hari ini.

RoS dalam kenyataan ringkas kepada Bernama pada 7 Julai lepas memaklumkan keputusan berhubung permohonan pindaan perlembagaan UMNO akan diketahui selewat-lewatnya esok (16 Julai).

UMNO meluluskan pindaan perlembagaan parti yang membolehkan pemilihan parti diadakan tidak melebihi tempoh enam bulan selepas Pilihan Raya Umum, untuk memberi ruang kepada ahli fokus kepada gerak kerja pilihan raya.

Notis pindaan perlembagaan itu dikemukakan kepada RoS pada 17 Mei.

Isnin lalu, Ahmad berkata UMNO akan mengadakan pemilihan sebelum akhir tahun ini sekiranya RoS tidak meluluskan permohonan pindaan perlembagaan.

Beliau juga berkata, parti ada perancangan lain atau Pelan B jika mengambil keputusan untuk tidak meneruskan pemilihan parti sebelum akhir tahun ini.

Bagaimanapun, Ahmad yang juga Ahli Parlimen Pontian tidak mahu mendedahkan butiran Pelan B yang dirancang UMNO sekiranya pemilihan parti tidak diadakan sebelum akhir tahun ini.

“Kami (ahli Majlis Tertinggi (MT) akan buat keputusan jika (pindaan perlembagaan tak diluluskan RoS. UMNO ada Pelan B, namun jika tak mahu Pelan B, maka kita akan buat pemilihan parti sebelum 29 Disember ini,” ujarnya.


Mahkamah tolak saman fitnah Tajuddin terhadap tiga pihak

Mahkamah Tinggi Kuala Lumpur hari ini menolak saman difailkan Ahli Parlimen Pasir Salak, Datuk Seri Tajuddin Abdul Rahman terhadap Ahli Parlimen Shah Alam, Khalid Abd Samad, The New Straits Time Press (M) Berhad (NSTP) dan KiniTV Sdn Bhd berhubung kenyataan fitnah pada sidang media di lobi Parlimen, enam tahun lepas.

Pesuruhjaya Kehakiman Datuk Seri Latifah Mohd Tahar membuat keputusan itu setelah mendapati kenyataan-kenyataan yang dibuat oleh Khalid selaku defendan pertama tidak bersifat fitnah dan dibuat berdasarkan justifikasi, komen berpatutan dan perlindungan bersyarat, lapor Bernama.

“Defendan kedua (NSTP) dan ketiga (KiniTV) telah membuat terbitan dengan bona fide (niat yang baik) tentang perkara kepentingan awam dan terbitan yang dibuat adalah adil saksama dan tepat. Oleh itu, tuntutan plaintif terhadap kesemua defendan adalah ditolak dan mengambil kira kepentingan awam tiada kos diberikan,” katanya.

Latifah dalam penghakimannya berkata komen Khalid berlaku berikutan sikap keterlaluan plaintif (Tajuddin) semasa prosiding di Parlimen yang menggunakan kenyataan yang tidak mengikut peraturan Parlimen terhadap Ahli Parlimen Seputeh Teresa Kok Suh Sim.

Beliau berkata ini disokong oleh keterangan keterangan saksi-saksi Ahli-Ahli Parlimen yang memberi keterangan di mahkamah semasa perbicaraan.

“Mahkamah juga berpuas hati bahawa komen yang dibuat oleh defendan pertama pada sidang media pertama adalah komen yang berpatutan, berdasarkan kepercayaan yang jujur dan tanpa niat jahat yang berdasarkan fakta-fakta yang berada dalam pengetahuan defendan pertama sendiri,” katanya.

Latifah berkata kes itu berlaku berpunca dari plaintif (Tajuddin) semasa di Parlimen pada 21 Nov 2016 yang telah mengeluarkan satu kenyataan yang seksis dan menggunakan bahasa ‘yang tidak mengikut peraturan parlimen’ di dalam ucapannya terhadap Ahli Parlimen Seputeh yang telah mencetuskan kemarahan dan rasa tidak puas hati dalam kalangan Ahli-Ahli Parlimen pembangkang terutamanya Khalid.

Beliau berkata mahkamah berpendapat tiada keperluan untuk plaintif mengungkapkan perkataan kesat tersebut kepada Ahli Parlimen Seputeh yang pada masa itu tidak timbul apa-apa provokasi dan tiada kena mengena dengan persoalan yang sedang diperbahaskan ketika itu.

“Semasa menjawab kepada wartawan, plaintif menyatakan bahawa dia menyebut nama keluarga Teresa Kok dan tidak ada motif lain,” katanya dan menambah bahawa alasan plaintif semasa prosiding Parlimen bahawa kenyataan itu hanya merujuk kepada nama Ahli Parlimen wanita itu adalah tidak berasas jika diambil kira konteks keseluruhan kenyataan tersebut dibuat.

Menurut Latifah, tindakan plaintif yang enggan menarik balik kenyataan seksis tersebut dan memperli serta mengejek Ahli-Ahli Parlimen pembangkang telah menimbulkan provokasi terhadap Khalid.

“Mahkamah juga berpendapat kenyataan yang dikatakan fitnah oleh defendan pertama (Khalid) bukanlah suatu fitnah jika diambil pada konteks ketika itu dan perkataan ‘sial’ yang digunakan defendan pertama adalah akibat daripada provokasi plaintif,” katanya.

Latifah berkata kenyataan yang dibuat oleh plaintif yang ketika itu Timbalan Menteri Pertanian dan Industri Asas Tani adalah tidak wajar dan mencemarkan institusi Parlimen yang merupakan antara institusi tertinggi negara.

Beliau berkata mahkamah juga berpandangan kebebasan bersuara dan perlindungan reputasi terutama dalam Sidang Parlimen yang dihormati perlu diberi perhatian walaupun imuniti diberikan.

Latifah berkata mahkamah bersetuju bahawa tindakan defendan kedua (NSTP) hanya melaporkan tentang kejadian secara adil dan tidak bersifat fitnah kerana terdapat justifikasi munasabah terhadap laporan yang dibuat kerana ia dilindungi oleh perlindungan bersyarat.

Bagi defendan ketiga (KiniTV) pula, yang telah menyiarkan dua video pada sidang media, yang diterbitkan pada 24 Nov 2016, beliau berkata mahkamah berpuas hati tiada sebarang sifat fitnah dalam kedua-dua video itu.

“Liputan dalam video tersebut oleh defendan ketiga adalah neutral dan menjadi tanggungjawab profesional kewartawanan untuk melaporkan berita yang neutral dan benar terutama melibatkan kepentingan awam,” katanya yang membuat keputusan itu menerusi emel hari ini.

Pada 26 April 2017, Tajuddin memfailkan saman itu mendakwa, Khalid mengeluarkan dua kenyataan fitnah terhadapnya termasuk memanggilnya dengan kata-kata kesat ketika mengadakan dua sidang media di lobi Parlimen, masing-masing pada 21 dan 24 Nov 2016.

Tajuddin mendakwa, kenyataan pertama Khalid diterbitkan NSTP melalui artikel bertajuk ‘Fury over Deputy Minister’s Remark’ pada 22 Nov 2016 dan kenyataan kedua defendan disiarkan di KiniTV pada 24 Nov tahun sama manakala kedua-dua kenyataan itu juga diterbitkan di Youtube yang boleh diakses oleh orang ramai.

Tajuddin mendakwa kedua-dua kenyataan itu antara lain bermaksud, beliau tidak layak menjadi Ahli Parlimen dan bertindak bertentangan dengan ajaran serta budaya Islam.


Peguam perjelas adakah Najib perlu jalani penjara 12 tahun? Laporan

Bekas Perdana Menteri Datuk Seri Najib Razak mungkin tidak semestinya perlu dipenjara selama 12 tahun, seperti yang diarahkan oleh mahkamah setelah didapati bersalah dalam kes penyelewengan RM42 juta dana SRC International Sdn Bhd, jelas peguam.

Tempoh pemenjaraannya boleh dipendekkan kerana peraturan penjara yang mengawal banduan yang menunjukkan tingkah laku baik.

Namun, jumlah tahun atau tempoh pemenjaraan yang mesti dihabiskannya boleh juga meningkat, jika dia tidak membayar denda RM210 juta yang dikenakan, demikian menurut laporan Malay Mail yang menemu bual beberapa peguam jenayah.

Najib setakat ini telah menghabiskan dua malam di penjara, selepas Mahkamah Persekutuan pada Selasa (23 Ogos 2022) membuat keputusan mengekalkan hukuman penjara 12 tahun dan denda RM210 juta ke atasnya yang dikenakan Mahkamah Tinggi pada Julai 2020.

Ini bermakna, jika dia tidak membayar denda RM210 juta, dia perlu menjalani hukuman penjara tambahan lima tahun lagi, di samping 12 tahun yang dikenakan.

Tetapi adakah Najib benar-benar perlu menghabiskan 17 tahun di penjara jika dia gagal membayar RM210 juta itu? Beberapa peguam jenayah memberitahu sebagaimana dilaporkan Malay Mail:

1. Tambahan tempoh penjara automatik jika denda tidak dibayar

Peguam kanan jenayah Datuk Geethan Ram Vincent berkata individu yang disabitkan kesalahan seperti Najib tidak perlu memaklumkan kepada mahkamah bahawa dia tidak dapat membayar denda – kerana ingkar atau tidak membayar denda – kerana tempoh penjara dilanjutkan bermula secara automatik.

“Mengenai denda, mereka tidak perlu pergi ke mahkamah lagi. Jika mereka dapat membayar, mereka bayar denda dan oleh itu mereka mengelak daripada ‘penjara ingkar’,” katanya.

“Jika dia tidak dapat membayar, maka dia akan menyambung penjara untuk tambahan lima tahun lagi. Ia tidak lagi melibatkan mahkamah. Ia proses automatik,” tambahnya.

Geethan mengesahkan, bagaimanapun, Najib tidak perlu membayar denda RM210 juta pada minggu ini atau pun pada bulan ini.

Beliau berkata apa yang Najib perlu lakukan untuk mengelak tempoh penjaranya dilanjutkan lima tahun lagi ialah membayar denda RM210 juta sebelum tamat hukuman penjara sedia ada 12 tahun. Ini kerana tempoh penjara tambahan lima tahun bermula pada akhir hukuman penjara Najib sekarang.

Vivekananda Sukumaran, Pengerusi Bersama Jawatankuasa Undang-Undang Jenayah Majlis Peguam, juga menjelaskan hukuman penjara lima tahun tambahan belum bermula untuk Najib jika denda tidak dibayar sekarang.

“Jadi apabila seseorang itu dikenakan hukuman penjara dan denda, kegagalan membayar denda akan mengakibatkan hukuman penjara setelah hukuman penjara sedia ada.

“Dia mempunyai masa daripada hukuman 12 tahun sekarang untuk membayarnya, dan pada penghujungnya, jika dia tidak membayar RM210 juta, hukuman lima tahun akan bermula,” katanya.

2. Diskaun berkelakuan baik: 11 tahun lebih vs 17 tahun?

Sebagai banduan, Najib mempunyai beberapa pilihan, termasuk memfailkan permohonan semakan untuk cuba meminta Mahkamah Persekutuan menubuhkan panel hakim baharu bagi mendengar rayuannya terhadap sabitan dan hukuman penjara serta hukuman denda sekali lagi.

Atau dia boleh memohon pengampunan diraja daripada Yang di-Pertuan Agong atau Raja negeri, bergantung kepada di mana dia telah melakukan kesalahan itu di Malaysia. Permintaan pengampunan boleh, sama ada ditolak atau diberikan, dengan peguam mengatakan bahawa ia boleh mengambil masa berbulan-bulan atau lebih lama untuk mendapat keputusan.

Najib juga boleh menunjukkan tingkah laku yang baik sebagai banduan dan berharap untuk dipertimbangkan untuk “pengampunan” – yang pada asasnya bermakna pengurangan hukuman penjara.

Memetik Seksyen 44 Akta Penjara 1995 dan Peraturan 43 Peraturan-Peraturan Penjara 2000, Geethan menjelaskan bahawa banduan secara automatik berhak mendapat remisi standard satu pertiga atau pengurangan masa penjara mereka kerana berkelakuan baik.

Beliau mengesahkan bahawa banduan tidak perlu memohon pengampunan, kerana ia akan menjadi pertimbangan automatik oleh pihak berkuasa penjara.

Geethan berkata Najib hanya boleh dipenjara selama 11 tahun dan empat bulan jika dia tidak membayar denda (bukannya 17 tahun = 12 + 5), dan membentangkan bagaimana pengampunan itu akan dikira secara hipotesis.

“Bagi tempoh 12 tahun, dia berhak mendapat 1/3 keringanan hukuman. Jadi secara idealnya, dia hanya dipenjara lapan tahun,” katanya.

Pada penghujung lapan tahun, jika dia masih belum membayar denda, maka hukuman lima tahun kerana ingkar bermula. Dan ya, sekali lagi, dia akan berhak mendapat 1/3 keringanan hukuman dalam tempoh lima tahun itu. Jadi dia akan berada di dalam penjara selama 40 bulan.

“Jadi secara keseluruhan, jika dia tidak membayar denda, dia akan menjalani hukuman lapan tahun ditambah 40 bulan,” katanya.

3. Berikut adalah formula penuh untuk perkara di atas

Bekas Presiden Badan Peguam Malaysia, Salim Bashir Bhaskaran merujuk kepada Seksyen 283(1)(g) Kanun Tatacara Jenayah untuk menjelaskan apabila seseorang yang disabitkan kesalahan perlu membayar denda bagi mengelak tempoh penjara mereka bertambah lama.

“Denda – seperti perkataan yang terdapat dalam Seksyen 283(1)(g) – boleh dibayar dalam tempoh enam tahun penjara dijatuhkan, tetapi jika penjara lebih daripada enam tahun, ia boleh dibayar sebelum tamat tempoh keseluruhan hukuman. Kegagalan membayar denda akan menyebabkan seseorang itu diperintahkan menjalani hukuman ingkar,” katanya.

Dalam erti kata lain, jika seseorang dijatuhkan hukuman penjara selama enam tahun atau kurang dan denda, banduan boleh mengelak daripada menjalani hukuman penjara ingkar jika dia membayarnya dalam tempoh enam tahun.

Jika seorang banduan dijatuhkan hukuman penjara lebih daripada enam tahun (seperti 12 tahun bagi Najib) dan denda, dia perlu membayar denda sebelum tamat tempoh penjara sedia ada (dalam kes Najib sebelum tamat 12 tahun) untuk mengelak daripada menghabiskan lebih banyak masa di penjara, jelas Salim.

Tetapi jika pengampunan hukuman berlaku ketika hukuman 12 tahun masih dilalui oleh Najib di pertengahan jalan, sebagai contoh, dia perlu membayar denda “sebelum dia menamatkan keseluruhan hukuman selepas pengampunan”, kata Salim lagi.

Atau dengan kata lain, memandangkan diskaun keringanan satu pertiga akan mengurangkan tempoh 12 tahun kepada lapan tahun, Najib perlu membayar sebelum tamat lapan tahun.

4. Bagaimanakah penjara memutuskan sama ada untuk mengurangkan tempoh pemenjaraan?

Salim menjelaskan mengapa keringanan hukuman penjara disediakan bagi banduan yang menunjukkan tingkah laku yang baik.

“Keringanan terhadap hukuman dikawal oleh peraturan penjara di bawah Akta Penjara, maksud dan tujuannya adalah untuk menggalakkan kelakuan baik dan hukuman pemulihan serta keadilan, di mana banduan berhak mendapat remisi satu pertiga (empat bulan) bagi setiap 12 bulan yang diperintahkan untuk dihabiskan dalam penjara,” katanya.

Beliau menjelaskan bahawa pengiraan itu bermakna empat bulan diambil untuk setiap tahun penjara, yang kemudiannya dijumlahkan sebagai bilangan bulan yang ditolak daripada keseluruhan hukuman penjara yang dijalani oleh banduan.

Seksyen 44 Akta Penjara menyatakan bahawa banduan yang mempunyai hukuman penjara lebih daripada satu bulan “akan berhak untuk diberikan pengampunan hukumannya” dengan tujuan menggalakkan kelakuan baik serta untuk memudahkan rawatan reformatif.

Bagi sistem remisi di penjara Malaysia, Peraturan 43 ialah peraturan yang menetapkan remisi yang layak diterima oleh banduan sebagai “satu pertiga” daripada tempoh penjara mereka. Peguam memberitahu bahawa keringanan yang boleh diberikan adalah betul-betul “satu pertiga” seperti yang dinyatakan, dan diskaun tidak akan lebih atau kurang daripada “satu pertiga” masa penjara.

Memetik Peraturan 43 yang juga merujuk kepada input atau perintah daripada Lembaga Pengampunan apabila pihak berkuasa penjara memutuskan sama ada seseorang banduan berhak mendapat keringanan, Salim berkata: “Budi bicara dijalankan oleh pihak berkuasa penjara berdasarkan penilaian dan syor Lembaga Pengampunan.”

Beliau berkata Lembaga Pengampunan akan mempertimbangkan karakter banduan, kelakuan baik dan beratnya kesalahan yang dilakukan, dan mengesahkan bahawa pandangan Lembaga Pengampunan kemudiannya akan dipertimbangkan oleh penjara dalam memutuskan sama ada untuk memberikan keringanan hukuman.

5. Bolehkah ada bayaran balik sebanyak RM210 juta jika pengampunan diraja diberikan?

Mengenai apa yang akan berlaku, jika Najib berjaya mendapatkan pengampunan, Geethan berkata ia tidak akan menyebabkan Najib mendapat semula wang jika dia telah membayar denda itu.

“Pertama, ia adalah pengampunan. Ia tidak sama dengan rayuannya yang dibenarkan di mahkamah. Dia benar-benar diampuni iaitu, diampunkan atas kesalahannya. Dalam keadaan, jika denda telah dibayar, ia tidak akan dikembalikan.

“Apabila diampunkan dia akan dibebaskan dari penjara. Dia tidak lagi perlu menjalani hukuman penjara sepenuhnya jika diampunkan,” katanya ketika menjelaskan bahawa pengampunan hanya bermakna Najib tidak perlu menjalani baki hukuman penjara.


Bukan UMNO, tapi Aminuddin angkat sumpah MB Negeri Sembilan

Pengerusi Pakatan Harapan (PH) Negeri Sembilan Datuk Seri Aminuddin Harun mengangkat sumpah jawatan sebagai Menteri Besar Negeri Sembilan bagi penggal kedua hari ini.

Aminuddin, 56, mengangkat sumpah jawatan di hadapan Yang Dipertuan Besar Negeri Sembilan Tuanku Muhriz Ibni Almarhum Tuanku Munawir di Istana Besar Seri Menanti di sini, pada 4.15 petang, menurut laporan Bernama.

Turut berangkat ke Istiadat Penyerahan Watikah, Pelantikan dan Mengangkat Sumpah Menteri Besar Negeri Sembilan itu ialah Tunku Ampuan Besar Tuanku Aishah Rohani Tengku Besar Mahmud dan Tunku Besar Seri Menanti Tunku Ali Redhauddin Tuanku Muhriz.

Hadir sama, Undang Luak Sungai Ujong Datuk Klana Petra Datuk Mubarak Dohak, Undang Luak Jelebu Datuk Mendika Menteri Akhirulzaman Datuk Maarof Mat Rashad, Undang Luak Johol Datuk Johan Pahlawan Lela Perkasa Setiawan Datuk Muhammed Abdullah, Undang Luak Rembau Datuk Lela Maharaja Datuk Muhamad Sharip Othman dan Tunku Besar Tampin Tunku Syed Razman Tunku Syed Idrus Al-Qadri.

Majlis tersebut turut dihadiri Timbalan Pengerusi Barisan Nasional (BN) Datuk Seri Mohamad Hasan, Setiausaha Agung DAP Anthony Loke serta kepimpinan barisan Kerajaan Perpaduan negeri daripada BN dan PH.

Keputusan PRN Negeri Sembilan pada Sabtu lepas, menyaksikan gabungan PH dan Barisan Nasional (BN) berjaya membentuk kerajaan negeri selepas mendapat 31 kerusi iaitu 17 kerusi PH dan 14 kerusi BN manakala Perikatan Nasional (PN), lima kerusi.

Dilahirkan pada 2 Jan 1967 di Kampung Pachitan, Port Dickson, Aminuddin dan isteri Datin Seri Wan Hasni Wan Yusof, 53, mempunyai lima anak iaitu tiga lelaki dan dua perempuan.

Aminuddin menerima pendidikan di Sekolah Menengah Kebangsaan Tanah Merah, Port Dickson sebelum melanjutkan pelajaran di peringkat diploma di Institut Teknologi Mara (sekarang UiTM) dalam bidang perniagaan.

Pada PRN kali ini, Aminuddin mempertahankan kerusi Dewan Undangan Negeri (DUN) Sikamat apabila menewaskan calon PN Ahmad Raihan Muhamad Hilal serta dua calon Bebas Bujang Abu dan Mohammed Hafiz Baharudin, dengan majoriti 2,662 undi.

Ahli Parlimen Port Dickson itu yang merupakan penyandang kerusi DUN Sikamat selama empat penggal sejak 2008, turut aktif dalam badan bukan kerajaan antaranya Persatuan Wadah Pencerdasan Umat (Wadah) dan Angkatan Belia Islam Malaysia.


Mudah bincang dengan PAS, UMNO tamak minta banyak kerusi: Annuar

Tan Sri Annuar Musa mendedahkan ketamakan UMNO dalam menuntut banyak kerusi untuk mereka bertanding dalam pilihan raya walaupun mengetahui tidak akan dapat menang.

Bekas setiausaha agung Barisan Nasional (BN) itu berkata dalam isu rundingan kerusi sebelum ini, PAS lebih banyak mengalah dengan UMNO dalam isu jumlah kerusi yang hendak ditandingi dan persepsi kononnya susah untuk bekerjasama dengan parti Islam itu tidak benar sama sekali.

“Kalau tidak biasa kerja dengan PAS, orang kata macam-macam, PAS susah untuk kerjasama. Namun apabila duduk sekali, pemimpin parti ini sangat mudah untuk berbincang dan buat kerja.

“Tok Guru Haji Hadi (Tan Sri Abdul Hadi Awang) awal-awal lagi bagi tahu, beliau tidak mahu jawatan dalam kabinet walaupun beliau Presiden PAS,” katanya semasa berucap di Jelajah Ceramah Pakat Pertahan Parlimen Pasir Puteh di Dewan Saripudin Maahad Saniah malam tadi.

Annuar berkata, pada peringkat awal rundingan kerusi semasa dalam Muafakat Nasional sebelum ini, PAS dan Bersatu masing-masing tidak menuntut banyak kerusi untuk mereka tandingi sebaliknya UMNO yang banyak membuat permintaan supaya dituruti.

“Bersatu kata, UMNO lah ambil kerusi paling banyak sebab UMNO parti besar dan kena runding dengan PAS sebab parti ini ada 18 kerusi (Parlimen). PAS tak minta 50, 60 kerusi pun.

“PAS kata yang mana parti itu menang, dia akan bertanding, kalau kerusi UMNO menang, UMNO akan tanding.

“Jika kerusi UMNO dan PAS kalah, tapi undian banyak kepada UMNO, maka UMNO yang akan tanding di lokasi itu dan sebaliknya jika banyak undian kepada PAS, maka PAS akan bertanding di kerusi itu, manakala baki, UMNO dan PAS akan berbincang agihan kerusi.

“Mudah untuk berbincang dengan PAS. Saya bagi tahu UMNO jika mengikut formula ini, UMNO ada peluang untuk bertanding antara 65 ke 85 kerusi, PAS antara 25 hingga 35 kerusi dan Bersatu pula antara 40 hingga 45 kerusi,” katanya lagi.

Annuar berkata, jika ikut formula itu, beliau yakin boleh menang semua kerusi, namun sudah tahu kerusi kalah tetapi UMNO nak juga bertanding.

“Daripada 140 kerusi majoriti orang Melayu dan Islam, kita yakin boleh menang semua kalau kita tidak berpecah-belah.

Apabila sampai kepada sesetengah pemimpin UMNO, walaupun tahu kalah, nak berebut juga bertanding. Mereka tidak mahu 60, 70, 80 kerusi secara bersama tetapi nak tanding 120 kerusi,” katanya.


Jurulatih wushu hadapi 10 tuduhan amang seksual terhadap pelatih

Seorang jurulatih wushu dihadapkan ke Mahkamah Sesyen Putrajaya hari ini atas 10 pertuduhan melakukan amang seksual fizikal terhadap seorang remaja perempuan berusia 13 tahun.

Gjeblehim Bong Teck Fuu, 31, mengaku tidak bersalah terhadap semua pertuduhan yang dibacakan di hadapan Hakim Wan Aima Naziha Wan Sulaiman, lapor Bernama.

Bekas atlet negara itu sebagai orang yang mempunyai hubungan amanah iaitu jurulatih didakwa melakukan perbuatan itu terhadap mangsa yang merupakan pelatihnya.

Dia dituduh melakukan perbuatan itu sekitar Februari lepas di sebuah rumah di Taman Kajang Mewah, Kajang, Selangor.

Pertuduhan mengikut Seksyen 14(a) Akta Kesalahan Seksual Terhadap Kanak-Kanak 2017 yang dibaca bersama Seksyen 16(1) akta sama yang memperuntukkan hukuman penjara sehingga 20 tahun dan boleh juga dikenakan sebatan, jika sabit kesalahan.

Mahkamah membenarkan tertuduh diikat jamin RM15,000 dengan seorang penjamin dan menetapkan 25 Julai depan untuk sebutan semula kes.

Pendakwaan dikendalikan Timbalan Pendakwa Raya Nor Shazwani Abdullah manakala tertuduh diwakili peguam Michelle Liu dan Vam Shir Mooi.

Bong ditahan polis pada 11 Mei lepas, sehari selepas pengadu membuat laporan polis.

Semalam Ketua Jabatan Siasatan Jenayah Kuala Lumpur Senior Asisten Komisioner Habibi Majinji pada sidang medianya berkata mangsa mungkin berdiam diri ketika kejadian dan membiarkan tindak-tanduk suspek kerana menganggapnya jurulatih mereka.

Katanya akibat ketakutan, mangsa telah memaklumkan kepada ibu bapa dan laporan polis telah dibuat.


10 lokaliti di lima negeri kena PKPD dua minggu mulai Jumaat

Sebanyak 10 lokaliti di lima negeri membabitkan Sabah, Sarawak, Pahang, Johor dan Kelantan dikenakan Perintah Kawalan Pergerakan Diperketatkan (PKPD) selama 14 hari mulai Jumaat ini hingga 24 Jun.

Menteri Kanan (Kluster Keselamatan) Datuk Seri Ismail Sabri Yaakob berkata lokaliti di Sabah membabitkan Kampung Singgahmata, Pulau Banggi dan Kampung Sin San di Kudat, serta Perumahan Kilang Ladang Ong Yah Hoo di Kinabatangan; manakala di Sarawak membabitkan Kampung Sinar Budi Baru, Kuching.

Di Pahang, PKPD dilaksanakan di Felda Tembangau 1 dan 3 dekat Bera; serta Felda Jengka 7, Maran, sementara di Johor membabitkan Felda Inas, Kulai; selain Kampung Kutan Tengah dan Kampung Ketil di Tumpat, Kelantan.

“PKPD ini untuk memudahkan Kementerian Kesihatan (KKM) membuat pengesanan awal kes COVID-19 supaya dapat diasingkan secepat mungkin, mengawal pergerakan penghuni di lokaliti terlibat dan seterusnya mengekang penularan jangkitan wabak ke komuniti lain,” katanya dalam kenyataan mengenai PKP, hari ini.

Sementara itu, PKPD di Felda Tersang 1, 2 dan 3 dekat Raub, Pahang dilanjutkan mengikut tempoh sama berikutan masih terdapat penularan kes dalam kalangan penduduk, selain kes baharu direkodkan dan terdapat 217 lagi ujian saringan sedang menunggu keputusan.

Ismail Sabri berkata PKPD di Pangsapuri Permai dan Pangsapuri Sri Penara (Blok C dan D) di Kuala Lumpur serta Kampung Pirasan Ulu, Kota Belud dan Taman Sawit Balung, Tawau di Sabah, tamat seperti dijadualkan esok.

Turut ditamatkan esok mengikut jadual ialah lokaliti di Pahang membabitkan Mukim Perak dan Mukim Bangau di Temerloh serta Taman Dato’ Tengku Paris di Raub; manakala Pekan Kemayan, Bera juga tamat esok namun lebih awal daripada dijadualkan pada 11 Jun.

Mengenai operasi pematuhan prosedur operasi standard (SOP) PKP, beliau berkata seramai 885 individu ditahan atas kesalahan ingkar SOP semalam.

Daripada jumlah itu, 852 individu dikompaun dan 33 direman. Antara kesalahan mereka ialah gagal merekod butiran diri atau daftar masuk premis melibatkan 178 individu, tiada penjarakan fizikal (145) dan tidak memakai pelitup muka (144), katanya.


Kerajaan sasar jimat RM6 bilion daripada bajet mengurus 2022

Kerajaan menyasarkan untuk menjimatkan antara RM5 bilion hingga RM6 bilion daripada baki peruntukan mengutus tahun 2022, kata Menteri Kewangan Tengku Datuk Seri Zafrul Tengku Abdul Aziz.

Beliau berkata penjimatan tersebut melibatkan beberapa perkara antaranya pengurangan pembelian barangan import dan perbelanjaan ke luar negara, lapor Bernama.

“Nilai lima peratus (itu) tidak besar mana, malah kalau dilihat (dalam Bajet 2022), perbelanjaan kita adalah RM332 bilion, perbelanjaan pembangunan pada tahun ini sebanyak RM75 bilion, subsidi mencecah RM77.7 bilion dan kita menjangka mungkin mencecah RM80 bilion.

“Nilai tersebut adalah sedikit, tetapi setiap sen dikira untuk kita membantu rakyat. Oleh sebab itu, kita terpaksa cari cara lain bukan sahaja daripada hasil baru naik seperti harga minyak dan komoditi yang tinggi, tetapi juga dengan cara penjimatan,” katanya ketika ditemui pada sambutan majlis ulang tahun ke-10 studio animasi R&D di Kuala Lumpur, hari ini.

Tengku Zafrul turut menegaskan bahawa tiada projek yang akan dibatalkan tetapi (mungkin) terdapat projek yang boleh ditangguhkan untuk sementara waktu.

Menjawab persoalan mengenai kemungkinan terdapat cukai baharu yang akan diperkenalkan untuk membantu menambah hasil negara, beliau berkata tiada bentuk cukai baharu yang akan dibuat pada masa ini.

“Ekonomi kita masih lagi dalam keadaan mod pemulihan, justeru, tiada cukai baharu akan diperkenalkan. Bagaimanapun, dalam pengumuman Bajet 2022, dari segi hasil, kita ada memperkenalkan, sebagai contoh Cukai Makmur.

“Kerajaan akan terus fokus membantu kehidupan rakyat dan kelangsungan perniagaan kita,” katanya.


KDN komited selesaikan isu sejuta penduduk tanpa dokumen di Sabah

Kementerian Dalam Negeri (KDN) memberi komitmen untuk menyelesaikan segera isu penduduk tanpa dokumen di Sabah yang kini sudah melebihi sejuta orang, kata Menterinya Datuk Seri Hamzah Zainudin.

Beliau berkata ini kerana pendatang tanpa izin (PATI) di negeri itu dikesan memberi pelbagai masalah kepada semua pihak, termasuk dalam isu sosial dan keciciran pendidikan.

Menurutnya isu itu akan dijadikan keutamaan KDN untuk diselesaikan dengan segera, melalui kerjasama antara rakyat dan sokongan kerajaan Sabah.

“Di Sabah sudah lebih sejuta tidak mempunyai dokumen dan akhirnya ia menyukarkan masa depan mereka. Anak mereka lahir tanpa dokumen, tidak boleh ke sekolah dan tiada pendidikan sekali gus sukar untuk mencari pendapatan,” katanya menurut BH.

Pada program dialog awam Kita Demi Negara yang diadakan secara maya dan fizikal di Kota Kinabalu, hari ini (2 Oktober 2022), Hamzah berkata antara isu penguatkuasaan dihadapi Sabah ketika ini adalah pencerobohan sempadan sama ada darat atau laut.

“Ini berlaku kerana Sabah mempunyai sempadan yang luas dan panjang dan menyebabkan jenayah senang berlaku. Antara yang timbul adalah kemasukan nelayan asing ke perairan negara yang mencuri segala hasil laut. Orang kita diberi lesen tetapi memberi kepada nelayan asing.

“Begitu juga jenayah demi wang tebusan. Ia sering kedengaran dan memberi kesukaran untuk penguatkuasaan kita. Pencerobohan PATI mengambil hasil kita dan bawa semula ke negara mereka, yang akhirnya merugikan kita,” katanya.

Menjawab soalan mengenai persiapan Malaysia terhadap perpindahan ibu negara Indonesia ke Kalimantan, Hamzah menjelaskan, kerajaan sedang menjalankan kajian dan analisis terhadap keselamatan di sempadan Sabah.

“Apabila kita melihat kesungguhan Indonesia mahu membawa ibu kota ke Kalimantan, kita juga perlu bersedia dari segi ekonomi untuk membangunkan kawasan-kawasan sempadan supaya perniagaan secara sistem barter menjadi lebih mudah dan memberi kesan ekonomi terhadap rakyat Sabah.

“Kita mungkin akan memperbesarkan pelabuhan-pelabuhan khususnya di kawasan barat dan membuka jalan lebih baik, tetapi kita juga mengkaji dan menganalisa keselamatan dan kesesuaian yang ada, bukan hanya untuk keluar masuk sahaja sebaliknya pembangunan di sempadan,” katanya.

Mengulas mengenai program Kita Demi Negara di Sabah, beliau berkata, ia menjadi acara penting supaya rakyat di negeri itu bekerjasama untuk menurunkan kes jenayah dari semasa ke semasa selain menghidupkan semangat patriotisme ke tahap yang lebih tinggi.

“Kita nak buktikan bahawa ia bukan penguatkuasaan semata-mata tetapi dengan semangat kekitaan dan keredaan Allah, kita boleh jadikan Malaysia sebagai sebuah negara yang dibanggakan.

“Melalui program ini juga kita mahu beri tanggungjawab kepada rakyat untuk menjadi mata telinga kepada KDN dan menjadi ejen penyebar maklumat,” katanya.


Skandal LCS, Gobind tak puas hati tiada tindakan tegas daripada kerajaan

Ahli Parlimen Puchong, Gobind Singh Deo tidak berpuas hati dengan siasatan yang dijalankan melibatkan skandal kapal tidak siap yang didedahkan dalam Jawatankuasa Kira-kira Wang Negara (PAC) sebelum ini.

Pemimpin veteran DAP itu mempersoalkan dan mendesak supaya kerajaan menjelaskan berhubung status siasatan melibatkan Kapal Tempur Pesisir (LCS) yang tidak siap walaupun sudah dibayar sebanyak RM6 bilion sebelum ini, namun sehingga sekarang tidak ada satu pun yang sudah diserahkan.

“Kes misalnya berkenaan dengan LCS kapal-kapal yang mereka katakan wang sebanyak RM9 bilion telah pun dikeluarkan untuk kapal-kapal tersebut. Tetapi apa yang berlaku walaupun kontrak dia RM9 bilion tetapi sebanyak RM6 bilion telah pun dibayar kita tidak lihat sebarang pun kapal-kapal tersebut diserahkan.

“Bagaimana dengan apa yang telah pun berlaku kepada wang itu? Adakah ini satu kes juga di mana kita tidak akan lihat sebarang tindakan diambil,” katanya semasa perbahasan di Dewan Rakyat semalam.

Gobind juga menuntut supaya pihak Suruhanjaya Pencegahan Rasuah Malaysia (SPRM) mendedahkan tindakan susulan berhubung skandal kapal LCS tersebut dan tindakan tegas perlu diambil dengan segera.

“Saya minta MACC (SPRM) apakah tindakan yang telah pun diambil? Kenapa kita tidak ada jawapan kepada aduan di bawa itu? Kepada saya senang. Kalau ada kesalahan dibuat, kita kena ambil tindakan. Ini adalah satu perkara yang perlu kita laksanakan, secara menyeluruh,” ujarnya lagi.

Untuk rekod, Pakatan Harapan (PH) sebelum ini semasa berkempen Pilihan Raya Umum Ke-15 (PRU) berjanji untuk membawa individu bertanggungjawab dalam skandal LCS ke muka pengadilan, namun membisu selepas membentuk kerajaan bersama rakan politik baharu mereka, UMNO-Barisan Nasional (BN).

Projek LCS bernilai RM9.128 bilion dianugerahkan kepada Boustead Naval Shipyard Sdn Bhd (BNS) oleh kerajaan yang diperintah BN dan UMNO melalui Kementerian Pertahanan pada 2011, dan mula berkuat kuasa pada 2013.

Isu kapal LCS mendapat perhatian susulan pendedahan PAC yang mendedahkan tiada satu kapal pun yang berjaya disiapkan walaupun kerajaan telah membelanjakan RM6 bilion bagi projek tersebut, yang dikurniakan kepada BNS melalui tender terbuka.


Ringgit lemah, harga ubat dijangka naik 5%

Harga ubat dijangka meningkat sehingga lima peratus susulan nilai ringgit yang terus lemah dan tidak stabil berbanding dolar Amerika Syarikat (AS$) sejak bulan lalu.

Memetik laporan Utusan Malaysia, kebanyakan ubat terutamanya ubat batuk, demam dan pelbagai jenis antibiotik diimport dari negara-negara luar dan urus niaga dilakukan dalam AS$.

Presiden Persatuan Farmasi Malaysia (MPS), Amrahi Buang berkata selain nilai ringgit yang melemah ketidaktentuan di peringkat antarabangsa seperti perang di Rusia-Ukraine yang belum tamat juga antara utama yang mempengaruhi harga ubat.

“Harga ubat bergantung kepada harga bahan farmaseutikal aktif iaitu bahan mentah yang digunakan untuk menghasilkan ubat-ubatan.

“Selain itu, kadar eksipien yang merupakan bahan tambahan yang diguna untuk memproses sesuatu bentuk atau jenis ubat dan satu lagi adalah (kos) logistik seperti (untuk penghantaran) ke luar bandar khusunya di Sabah dan Sarawak.

“Jadi apabila mahu buat ubat dalam negeri, bahan mentah kena dapatkan dari luar tetapi apabila ringgit rendah, harganya mahal,” katanya.

Menurut Indeks Harga Pengguna bagi Mei 2023 yang dikeluarkan Jabatan Perangkaan Malaysia (DOSM), purata harga ubat batuk 60ml adalah RM6.75, manakala satu paracetamol bagi 12 biji pil atau satu paket (strip) pula berharga RM5.16.

Sejak hujung Mei lepas, ringgit dilaporkan terus jatuh dan mencecah RM4.6 berbanding dolar AS iaitu paras terendah dalam tempoh enam bulan tahun ini.

Mengulas lanjut, Amrahi mencadangkan kerajaan melalui Kementerian Perdagangan Dalam Negeri dan Kos Sara Hidup (KPDN) agar segera mencari perancangan bagi mengatasi peningkatan harga ubat berkenaan.

Katanya, peningkatan harga di pasaran pada masa kini mungkin masih belum berlaku dengan ketara tetapi situasi boleh menjadi serius sekiranya ringgit terus melemah.

“Harga ubat ini tertakluk di bawah Kementerian Perdagangan Dalam Negeri (KPDN), jadi mereka kena buat perancangan dan keputusan untuk ambil tindakan…mungkin di ‘Rahmah’ kan atau sebagainya,” katanya.

Sementara itu, Setiausaha Agung Pertubuhan Doktor-Doktor Islam Malaysia (Perdim), Dr Abdol Rashid Masrom berkata, senarai harga baharu yang dikeluarkan pembekal juga berubah kepada dua kali setahun berbanding sebelum ini malah kadar harga juga meningkat setiap kali senarai baharu dikeluarkan.

“Dulu setahun sekali atau lepas perayaan baru harga naik, sekarang ini dalam enam bulan sudah keluar senarai baharu.

“ (Peningkatan dari pembekal) pula macam tidak ada kawalan harga. Kita pun terasa juga, klinik swasta ini nampak macam untung banyak, tapi ‘mark up’ sikit sahaja,” katanya.


Hamzah sedih rakyat berdepan musibah banjir musim PRU

Calon Perikatan Nasional (PN), Datuk Seri Hamzah Zainudin menyatakan rasa sedihnya susulan rakyat terpaksa berdepan musibah banjir dan Pilihan Raya Umum ke-15 (PRU-15) pada masa yang sama.

Menteri Dalam Negeri sementara itu berkata pasukan keselamatan terpaksa dibahagi-bahagi untuk mengawal pilihan raya dan bencana jika berlaku.

“Saya sedih kerana kita hanya ada 120,000 anggota polis. Nak guna untuk PRU saja hampir 80,000 jadi hanya tinggal 40,000 untuk jaga keselamatan seluruh negara.

“Kalau banjir mungkin 20,000 untuk kita turunkan bantu rakyat di bawah sana jadi inilah sebabnya saya minta jangan kita lakukan PRU pada musim tengkujuh,” katanya lapor FMT.

Namun katanya, cadangan tersebut tidak diendahkan malah beliau mendakwa menteri dari BN yang menentang idea itu juga tidak dicalonkan semula.

“Kawan-kawan saya yang berada dalam Kabinet yang datangnya daripada BN ramai digugurkan kerana semata-mata bercakap benar bercakap demi kepentingan rakyat.

“Hanya mereka yang berjuang demi kepentingan presiden mereka saja dikekalkan,” katanya.

Hamzah yang pertama kali bertanding atas tiket PN itu bakal bertembung dengan tiga calon lain iaitu Shafiq Fhadly Mahmud (BN), Zolkarnain Abidin (PH) dan Auzaie Fadzlan Shahidi (Pejuang).

Pada PRU-14, Hamzah menang Parlimen Larut atas tiket BN dengan majoriti 4,486 undi menewaskan calon PAS, Abu Husin Mohamad dan calon PKR, Khairil Anuar.

Kemudian pada 2019, beliau keluar UMNO dan menyertai Bersatu.


29 kematian, Perak tertinggi

Seramai 29 pesakit meninggal dunia akibat komplikasi Covid-19 di 10 negeri semalam, menjadikan keseluruhannya 31,073 kes, lapor Kementerian Kesihatan (KKM), hari ini.

Jumlah itu termasuk 6,282 pesakit yang meninggal dunia sebelum sempat mendapatkan rawatan di hospital atau kes ’brought in death’ (BID).

Daripada kes kematian yang direkodkan semalam, Perak kekal mencatat jumlah tertinggi sebanyak tujuh kes, sama seperti pada Jumaat, menjadikan kumulatif kematian di negeri itu sejak awal tahun lalu sebanyak 1,334, termasuk 174 kes BID.

Setakat ini, negeri itu merekodkan kumulatif positif sebanyak 126,878 kes, dengan 123,445 pesakit telah pulih, serta 2,099 kes masih aktif.

Daripada jumlah kes aktif itu, 1,596 pesakit menjalani kuarantin di rumah; 114 ditempatkan di PKRC; 343 dimasukkan ke hospital; dan 46 pesakit dirawat di unit rawatan rapi (ICU), dengan 32 daripadanya memerlukan alat bantuan pernafasan.

Negeri itu turut mencatat 13 kluster yang masih aktif, membabitkan masing-masing empat kluster tempat kerja dan pendidikan, dan kluster kumpulan berisiko tinggi (tiga) serta komuniti (dua).

Bagi negeri-negeri lain, Selangor merekodkan enam kematian semalam; diikuti Sabah (empat); masing-masing tiga di Kedah dan Pulau Pinang; Kuala Lumpur (dua); dan masing-masing satu di Johor, Melaka, Pahang dan Sarawak.

Tiada kematian dilaporkan di Kelantan, Negeri Sembilan, Perlis, Terengganu, Labuan dan Putrajaya.

Sepuluh negeri kekal merekodkan jumlah kematian melebihi 1,000 dengan Selangor mencatat 9,884 kes; diikuti Johor (3,821); Sabah (2,758); Kuala Lumpur (2,647); Kedah (2,132); Pulau Pinang (1,703); Sarawak (1,614); Perak (1,334); Negeri Sembilan (1,303); dan Kelantan (1,217).

Sehingga semalam negara mencatat 2,715,847 kumulatif kes positif, termasuk 6,290 kes import. Daripada jumlah itu, seramai 2,630,680 pesakit telah sembuh, sementara 54,094 kes masih aktif.

Daripada jumlah kes aktif itu, 45,577 pesakit menjalani kuarantin di rumah; 4,144 ditempatkan di PKRC; 3,982 dimasukkan ke hospital; dan 391 pesakit dirawat di ICU, dengan 215 daripadanya memerlukan alat bantuan pernafasan.


PH-BN sibuk berpolitik daripada selesai masalah rakyat: Wan Saiful

Ahli Parlimen Perikatan Nasional (PN) Tasek Gelugor, Datuk Wan Saiful Wan Jan membidas sikap kerajaan Pakatan Harapan-Barisan Nasional (PH-BN) yang lebih sibuk berpolitik daripada mendengar denyut nadi rakyat.

Malah katanya, kerajaan pimpinan Datuk Seri Anwar Ibrahim yang juga Menteri Kewangan telah menyediakan peruntukan amat besar dalam Bajet 2023.

Namun, rintihan rakyat, termasuk nelayan, langsung tidak dipedulikan, katanya mengulas keengganan kerajaan PH-BN untuk menaikkan elaun sara hidup kepada nelayan kepada RM500 sebulan.

Terdahulu, Menteri Pertanian dan Keterjaminan Makanan, Datuk Seri Mohamad Sabu berkata kerajaan tidak dapat menaikkan elaun itu sambil menegaskan kementeriannya mahu mengurangkan kebergantungan kumpulan sasar kepada kerajaan.

“Hari ini saya menerima jawapan bertulis daripada Menteri Pertanian dan Keterjaminan Makanan mengenai permintaan saya agar elaun sara hidup nelayan dinaikkan kepada RM500 sebulan.

“Permintaan ini datang dari nelayan-nelayan yang saya temui di kawasan saya Tasek Gelugor. Saya kecewa kerana kerajaan enggan menaikkan elaun tersebut walau sedikit pun. Jawapan yang diberikan pun seperti sambil lewa seolah-olah ini isu kecil bagi kerajaan.

“Saya amat tidak bersetuju dengan cara Menteri berkata “adalah menjadi hasrat Kementerian untuk mengurangkan kebergantungan kumpulan sasar terhadap bantuan dan insentif oleh Kerajaan…”

“Ayat ini memberi gambaran buruk mengenai nelayan, seolah-olah nelayan sengaja mahu bergantung kepada Kerajaan dan tidak tahu berusaha sendiri. Tidak sepatutnya menteri menimbulkan persepsi buruk sebegini,” tegasnya dalam satu kenyataan hari ini (14 Mac 2023).

Wan Saiful berkata nelayan laut yang sungai yang beliau temui bekerja kuat setiap hari untuk mencari rezeki halal, namun berdepan dengan kenaikan pelbagai kos yang mendadak.

“Contohnya harga pukat pun ada yang naik dua kali ganda. Sebab itulah mereka mengharap sedikit sahaja tambahan bantuan kerajaan, biarpun untuk sementara waktu.

“Kerajaan PH-BN ini terlalu sibuk berpolitik hingga gagal memahami denyut nadi rakyat yang semakin tertekan dengan kenaikan kos sara hidup rakyat biasa.

“Jumlah keseluruhan bajet yang mereka bentangkan adalah amat besar. Tapi rintihan golongan nelayan yang memohon kenaikan elaun ini nampaknya tidak dipedulikan,” katanya.


Nepotisme, kronisme dan kabel

Nepotisme itu menurut Kamus Merriam-Webster bermaksud kecenderungan terhadap orang atau kelompok yang mempunyai pertalian darah, kebiasaannya dalam melantik mereka ke posisi pekerjaan.

Kamus Dewan Edisi Keempat, 2016 bermaksud perbuatan atau amalan yang mementingkan atau melebihkan sanak-saudara dan kawan-kawan sendiri sahaja dalam sesuatu hal.

Satu kajian telah dibuat pada tahun 2020 bertajuk ‘Pemaknaan Semula Sinonim Leksikal ‘Nepotisme’’ menyatakan nepotisme bersinonim dengan ‘kronisme’.

Kronisme ialah amalan mengutamakan atau mementingkan teman rapat dalam pelantikan sesuatu jawatan, pemberian sesuatu projek dan sebagainya.

Kajian ini juga mendapati terdapat satu lagi pertambahan sinonim baru bagi nepotisme dan kronisme iaitu ‘kabel’ atau ‘cable‘.

Kabel menurut Kamus Dewan ialah tali yang tebal dan kuat yang diperbuat daripada sejumlah dawai yang dipintal.

Bagaimanapun, perubahan arus masa dalam linguistik telah meluaskan makna kabel atau ‘cable’ kepada bersinonim dengan nepotisme berdasarkan data korpus melalui media sosial.

Antara maksud lain kabel atau ‘cable’ yang banyak digunakan dalam masyarakat ialah menggunakan ‘orang dalam’ sebagai penghubung atau perantara untuk mendapatkan sesuatu contohnya dalam dunia pekerjaan.

Rasulullah SAW pernah mengingatkan dalam sabdanya yang bermaksud:

“Sesiapa yang bertanggungjawab melantik Muslim yang lain untuk sesuatu jawatan, tetapi dia melantik melalui cara kecintaan (favoritisme) terhadap seseorang itu, maka laknat Allah ke atasnya.” (Riwayat Ahmad (21))

Sanad hadis di atas adalah bersifat dhaif, namun pengajaran daripada hadis tersebut selari dengan dalil al-Quran dan hadis lain yang memerintahkan umat Islam agar berlaku adil dengan tidak melantik seseorang untuk sesuatu jawatan semata-mata atas hubungan keluarga dan bukan atas faktor kelayakan.

Tindakan demikian akan menutup peluang kepada yang lebih layak dan berkemampuan memegang jawatan tersebut mengikut kriteria yang sewajarnya.

Selain itu, ia juga terdedah kepada amalan salah guna kuasa, penyelewengan demi kepentingan kelompok tertentu, dan mewujudkan imej kepimpinan yang tidak berintegriti.

Jelaslah, melantik seseorang untuk sesuatu jawatan atau autoriti kerana melebihkan kaum kerabat atau orang dekat adalah nepotisme atau kronisme mengikut makna dari sudut akademik.

Hajah Salamiah Mohd Nor
Naib Ketua Dewan Muslimat PAS Malaysia
Ahli Parlimen Temerloh.

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.